Тоҳир Малик. Икснинг хатарли кашфиёти (ҳажвия) | www.ziyouz.uz\nБош саҳифа Ўзбек насри онлайн антологиясиТоҳир Малик (1946)Тоҳир Малик. Икснинг хатарли кашфиёти (ҳажвия)\n(Мулла Муталлибнинг ғойиб бўлишига доир муқаддимали, аммо хотимаси узилган хаёлий ҳангома)\nҚишлоқда ҳеч кимга сўз бермай юрадиган мулла Муталлиб бир кечада ғойиб бўлиб қолди. Аслида муллаликка ҳеч бир дахлсиз Муталлиб саводи йўқдан кўра бор бўлишига қарамай, тўртта одам йиғилиб қолган ерда ҳеч кимга гап бермасди. “Ўзимиз оддий деҳқон бўлсак ҳам дунёвий илмлардан бохабармиз”, дея суҳбат мавзуини истаган сўқмоғига буриб юбораверарди. Муталлибнинг эзмалигидан бағоят безор бўлган оқсоқоллардан бири унга “чала мулла” деб лақаб қўйган, бироқ йигирма иккинчи аср маданияти нуқтаи назаридан бу қўполликка йўйилгани учун лақабни сал андавалаб, уни “мулла Муталлиб” деб атардилар.\nМулла Муталлиб чекига тушган ерга фақат қовун экарди. Аммо кейинги ўн йил бадалида унинг бировга қовун сўйиб берганини ёки бозорга олиб чиққанини тирик зот кўрган эмас. Хотинининг айтишича (сизга ёлғон, бизга чин), хатто уларнинг ҳам оғизлари қовунга тегмасмиш. Ҳар йили қовун етилгач, мулла Муталлиб уни бир кунда узарди. Полизнинг ўртасига уйиб қўярди. Қишлоқдагилар эрталаб қарашсаки, полизда сапча ҳам қолмаган. Ҳа, мулла Муталлиб худди қовунлари каби бир кечада изсиз йўқолди. Агар бу воқеа ўн учинчи асрда юз берганда эди, “Аллоҳнинг инояти” ёхуд “Ҳақ таолонинг кароматлари чексиз” деб ёқа ушлаб қўя қолган бўлардик. Афсуски, воқеа йигирма иккинчи асрда содир бўлмоқдаким, ҳар бир мўъжизанинг сабаби илмий жиҳатдан исботланиши зарур. Зеро, мулла Муталлибнинг ғойиб бўлиши бежиз эмасдир ва у мазкур жумлага нуқта қўйилганидан сўнг бошланувчи бобда ҳикоя қилинур.\nБиринчи ва сўнгги боб\nЯхшининг ёмони, оқнинг қораси бўлгани каби, ҳар нарсанинг акси борлигига ҳеч ким гумон қилмаслиги аниқ. Дунёнинг қурилишини қарангки, Аллоҳ ўз мўъжизаси ила яратган ўн саккиз минг олам орасида Ернинг, яъни сизу биз яшаб турган сайёранинг ҳам акси бор экан. Унга фазогирларимиз бу воқеадан йигирма тўрт йил аввал, аниқроғи, икки минг бир юз саксон саккизинчи йилда, яна ҳам аниқроғи, мулла Муталлибнинг эшаги харом ўлган йили илк бора қадам қўйган эдилар. Шундан бери икки сайёра ахлининг алоқалари аъло даражада мустаҳкамланиб бораётган эди. Энг муҳими, масофа ҳам унча узоқ эмас. Сайёранинг ўзига яраша гўзал исми ҳам бор. Аммо ерликлар акс сайёрадаги дўстлари олдида бир озгина хижолатда бўлганликлари сабабли, унинг номини яшириб, ўзимизча “Зет” деб атаб турайлик. Ҳа, Зет Ернинг акси бўлса ҳам, у билан алоқамиз яхши эди. “Акс” деганда нимани тушунамиз? Биз кислород билан нафас оламизми? Зетликларда бунинг акси, улар ис гази билан тирик. Биз чучук сув ичамиз, улар эса денгизнинг шўр сувини ҳеч нимага алмашишмайди. Ерликлар саноқни “бир”дан бошлайдилар. Зетликлар учун эса энг юқори сон – “бир”. Ёки Ерда акселерация жараёни ниҳоясига етяпти, оддий тилда айтганда, одамларнинг бўйлари ўсяпти. Зетда эса аксилакселерация жараёни бошланаётир, яъни зетликларнинг бўйлари тобора пастлаяпти. Жараён шу тахлит давом этаверса, яқин минг йил ичида энг новча зетликнинг бўйи тўрт қаричдан нарига ўтмай қолади. Зетлик олимларни ташвишга солган бу муаммо кўп баҳсларга сабаб бўлди. Одатда, башарий аҳамиятга эга бўлган муаммо туғилганда барча олимлар диққатларини шу масалага қаратиб, ўз мутахассисликларидан (кўпинча, ўз феъл-атворларидан, дунёқарашларидан) келиб чиққан ҳолда турли таклифларини ўртага ташлайдилар. Таклиф кўпайган сайин муаммо чигаллашиб бораверади. Аммо Зет акс сайёра эмасми, у ерда муаммо чигаллашмай, ечилиб боради. Таклифлар тезлик билан рад этилади ёки қабул қилинади. Бир гуруҳ олимлар зетликларнинг мўътадил бўйини сақлаб қолиш учун ерликлар билан чатишишни таклиф қилди. Бундай қабиҳ ўй хаёлига келгани учун улар жиноий жавобгарликка тортилдилар. Чунки зетликлар ўз насл-насабларини ниҳоят даражада қадрлайдилар, бирон бир ташқи таъсир натижасида юзага келувчи ирсий ўзгаришлардан ўзларини эҳтиёт қиладилар. “Бўйимиз бир қарич бўлиб қолса ҳам, қонимиз бузилмасин. Зетлик – зетлигича қолиши керак!” Олимларнинг барча таклифлари шу асосда кўриб чиқилди. Ниҳоят, калаванинг учи топилди: бўй пасайишининг олди олинибгина қолмай, уни ўстриш йўли ҳам кашф этилди. Кашфиётчи олим эса “Зет Қаҳрамони” деб эълон қилинди. Бу олимнинг ҳам чиройли исми бор эди. Бироқ, уни тилга олишга барча ҳазар қилиб қолгани учун биз ҳам уни “Икс” деб турамиз.\nДемак, масала ойдинлашди: зетликлар пакана бўлиш хавфидан қутулдилар. Лекин бир нарса қоронғи: нима учун кашфиётчининг юзига қора суртилди?\nЭнди масаланинг бу томонини ҳам изоҳлаш лозим. Бунинг учун Зет Тубан (яъни Олий) судининг айрим ҳужжатларидан фойдаланишга тўғри келади. (Зет акс айёра бўлгани учун уларда суд жараёни ҳам бошқачароқ. Яъни аввал ҳукм чиқарилади, сўнг жараён бошланади. Қораловчи ва адлия ходимининг вазифаси ҳам бўлакча. Сиз, азизлар, чалғиб кетманг, деган мақсадда жараённи маромига тўғрилаб тушунтиришга ҳаракат қилдик.)\nТерговчи тўплаган маълумотдан:\n“Икснинг кашфиёти дастлаб ижобий натижалар бера бошлади. Унинг тажрибахонасидан чиққан кишиларда бўйнинг ўсиши сезиларли даражада тезлашган. Икснинг муваффақияти аввалига ҳеч кимда шубҳа туғдирмади. Кейинчалик ирсият масалалари билан шуғулланувчи олимлар Икс олиб бораётган ишларнинг зетликлар насл-насабини бузишга олиб келаётганидан бизни огоҳ этдилар. Орадан кўп ўтмай, тарқалаётган Зет учун номаълум юқумли касалликларда Икс кашфиётининг ўрни борлигини ҳам маълум қилдилар. Шундан сўнг Икс сир тутиб келаётган кашфиётнинг моҳиятини ошкор этиш ҳаракати бошланди. Маълум бўлишича, Икс мижозларига кунда уч маҳал қовун шарбати ичираётган экан. Қовун шарбати Ердан яширинча олиб келинган…”\nОддий молекуляр биолог (Ерда “академик” деб иззат қилинади) берган гувоҳлигидан:\n“Олий ҳакам: Сиз ҳамкасбингиз Икс жанобларининг кашфиётини зарарли, деб ҳисоблайсизми?\nЖавоб: Зарарли эмас, мудҳиш ва хатарли деб ҳисоблайман.\nОлий ҳакам: Сиз фалокат сабабини фақат қовун шарбатида деб биласизми ёки бошқа тахминларингиз ҳам борми?\nЖавоб: Яна бир карра такрор ва қатъий равишда айтаманки, Ерда етиштирилган қовун шарбати хунук оқибатларга олиб келиши мумкин.\nОлий ҳакам: Даъвоингизни илмий эмас, оддий халқ тушунадиган қилиб изоҳлаб берсангиз.\nЖавоб: Марҳамат: текширишда аниқланишича, қовун таркиби ерликлар “селитра” деб атовчи ғайритабиий моддадан иборат. Селитра катта одам саломатлигига дарҳол қаттиқ таъсир қилмаса ҳам, унинг зурриётини бузишга олиб келади. Ерда етиштирилган қовун шарбатини ичган аёллардан соғлом бола туғилмайди. Шарбат билан баданга сингган, ҳалиги айтганим, селитра деган захарли модда аста-секин қон таркибини ўзгартиради. Демак, бора-бора марказий асаб мажмуини ишдан чиқаради. Лекин зетликларга мен айтган сўнгги хасталик хавф солмаслиги ҳам мумкин. Нега деганимизда, мия фаолиятида салбий ўзгаришлар бошлангунга қадар ошқозон-ичак хасталигидан ўнглана олмай жон беришлари турган гап. Икс бўй ўстираман, деб жиноятга йўл қўйган. Балки у буни билмагандир. Чунки ерликларнинг илмий ишларида бу нарсага катта аҳамият берилмайди. Селитра билан озиқланган ерликларнинг шу дамгача қирилиб битмаганига ҳайронман.\nОлий ҳакам: Ерликлар селитранинг зарарини биладиларми? Билган тақдирда нима учун ундан фойдаланадилар?\nЖавоб: Буниси мен учун қоронғи.\nОлий ҳакам: Сиз илгари қовун таркибида селитра мавжудлигини билармидингиз?\nЖавоб: Бу ҳақда бизда маълумот йўқ эди…”\nМулла Муталлибнинг (у ўзини шундай таништирган бўлса керак) берган гувоҳлигидан:\nОлий ҳакам: Аввало сизни тўсатдан ва мажбуран бу ерга олиб келганимиз учун узр сўраймиз. Бошқа иложимиз йўқ эди.\nМулла Муталлиб: Ҳеч қиси йўқ. Сайр ҳам сайр, саргардон ҳам сайр, дейдилар. Баҳонада томоша қилиб кетаман. Фақат… қайтишдан олдин бозор айланишга ижозат берсангизлар бас.\nОлий ҳакам: Сизнинг олиб келинишингиздан Ер элчиси огоҳлантирилган.\nМулла Муталлиб: Шунисига беш кетдим.\nОлий ҳакам: Айтингчи, сиз жаноб Икс билан кўпдан бери танишмисиз?\nМулла Муталлиб: Ўн йил бўлди чамаси.\nОлий ҳакам: Қандай танишгансиз?\nМулла Муталлиб: Биласизми, юртимизга бошқа сайёралардан кўпгина меҳмонлар келиб туришади. Шуларнинг иззатини қилиб, қовун сайли ўтказилади. Таниш-билишларга раҳмат, ишқилиб, озгина харажати бўлса ҳам, битта сайлда қатнашига ижозат олиб беришди. Ўша йили жаноб Икс келган эканлар, қовуним ёқиб қолди.\nОлий ҳакам: Нима учун? Селитраси кўп эдими?\nМулла Муталлиб: У пайтлар унчалик кўп эмасди.\nОлий ҳакам: Бошқаларникига нисбатанми?\nМулла Муталлиб: Чамамда бошқаларникида мутлақо йўқ эди. Мен яширинча ишлатардим, сабаби, тирикчиликда, жўжабирдай жонмиз. Жаноб Икс илтимос қилганларидан кейин кўпроқ қўша бошладим. Ҳар холда ҳурматлари борда.\nОлий ҳакам: Селтира қўшмай ҳам қовун етиштириш мумкинми?\nМулла Муталлиб: Неча минг йил шундай бўлиб келган, дейишади.\nОлий ҳакам: Селитра ўзингизга таъсир этмайдими?\nМулла Муталлиб: Биз селитра солинганини оғизга олмасдик… Ҳар холда тирик жон… билиб бўлмайди-да…”\n“…4. Икснинг кашфиёти зарарли деб топилсин ва бекор қилинсин. Зетликлар наслини, қонини тоза сақлаб қолиш мақсадида қовун шарбатини истеъмол қилиб ақлан заифлаша бошлаганлар ва уларнинг фарзандлари даволаниш учун махсус шифохонага юборилсин. Юртимиз аҳли саломатлигига қасд қилгани учун ўзини олим деб юрган Икс Зетнинг табиий йўлдошига бадарға қилинсин. Икс илмий тадқиқотлардан мутлақо четлатилсин…\n…9. Ердан олинаётган маҳсулотлар рўйхати қайта кўриб чиқилсин. Қовун олиб келиш мутлақо тақиқлансин.\n…13. Ерлик Мулла Муталлиб жиноятга шерик деб топилсин. Унинг энг олий жазога лойиқлиги, яъни бозор айланиш ҳуқуқидан маҳрумлиги таъкид этилсин…”\nЕрдаги воқеаларга оид ҳикоя бўлганида, албатта, хулоса — қиссадан ҳисса талаб этиларди. Айтганимиздек, Зет – акс сайёра, унинг қонун-қоидаси бўйича бир қулоч хулоса ёзишга ҳожат йўқ. Шу боис гапни мухтасар қиламиз. Баёнда хираликлар учраса, маъзур тутасиз.\nМазкур воқеани ўз қулоғим билан эшитганимни тасдиқлайман, деб имзо чекаман:\n← Аввалги Аввалги Тоҳир Малик. 112-қабр (ҳажвия)\nКейинги → Кейинги: Тоҳир Малик. Кимга мазза? (ҳажвия)


ЭРКАК КУТИЛМАГАНДА УЗИЛГАН РИШТАЛАРНИ ТИКЛАМОҚЧИ, ТИНЧЛИКМИ? • NeMolchi.uz\nBosh sahifa Jabrlanganlarga maslahat ЭРКАК КУТИЛМАГАНДА УЗИЛГАН РИШТАЛАРНИ ТИКЛАМОҚЧИ, ТИНЧЛИКМИ?\nЭРКАК КУТИЛМАГАНДА УЗИЛГАН РИШТАЛАРНИ ТИКЛАМОҚЧИ, ТИНЧЛИКМИ?\nАфсуски, ажралиш осон кечмайди. Ҳаётда айрилиққа эндигина кўника бошлаганингизда, айро йўлни танлашда ташаббус кўрсатган ёрингиз қўққисдан ортга қайтмоқчи.\nАввалига смс билан кўнглингизга қўл солиб кўради. Сиз эса соддагина эмасмисиз, ёзишмаларингиз турнақатор тизилади. Қарабсизки, учрашув, кейин эса унга яна бир бор имконият берганингизни ўзингиз ҳам билмай қоласиз. Жуфтингизнинг асл нияти беғараз бўлса, ҳаётингиз тикланади. Лекин қайта-қайта уришиб, ярашишдан чарчамайдиган инсон то қариб қуйилгунча сочларингиз оқариши ҳеч гап эмас. Хўш, сиз билан “орани очиқ” қилиб кетган эркакнинг ёнингизга қайтиб келишига қандай сабаблар бўлиши мумкин?\nРад жавобини олишга ўрганмаган\nЯнги жуфт излаш осон эмас. Зеро, сенга ёққан инсонга сен ҳар доим ҳам ёқавермаслигинг мумкин. Мана шундай дамларда эркак дарров аввалги жуфтининг қадрига етиб қолади. Ахир уни “менсишмади”, сиз эса ҳурмат қилардингиз, унга “қайрилиб ҳам қарашмади”, сиз эса уни ювиб тарардингиз, унинг “қадри топталди” сиз эса бошингизга кўтарардингиз. Агар мана шу тахминлар тўғри бўлса, эҳтиёт бўлинг. У сизнинг олдингизга фақат ўз қадр-қимматини кўтариш учун қайтган бўлмасин.\nЎзимнинг қадрдонимдан айланай\nҚишда севимли свитерингизни кийиб, мазза қилиб исинганингиздай, собиқ жуфт билан муносабатларни тиклаш худди шундай мароқли бўлиши мумкин. Қолаверса, қисқа айрилиқ севги-муҳаббатни янада мустаҳкамлаши бор гап. Бундай дамда нафақат эркак, балки аёлнинг ҳам қалбида эски туйғулари қайтадан жонланади. Ахир бир-бирингизни соғингансиз-ку. Бир сўз билан айтганда бундай учрашув сизларни, албатта яраштиради. Лекин… қанчалик узоқ вақтга, асосий муаммо ҳам шунда. Чунки ажралишга сабаб бўлган масалалар ҳамон ўз ечимини кутмоқда. Шундай экан, очиқчасига гаплашиб олишни ортга сурманг.\nЖуфтингиз орангиздаги айрилиқнинг асосий ташаббуси бўлса-да, унинг ўзи ҳам қийин даврларни бошидан кечиради. Қайсидир дақиқада қалб оғриғи чидаб бўлмас даражага етади (ахир эркак ҳам тошдан эмас), шунда у дарддан ҳалос бўлишни истайди. Гоҳида яқин инсонимизни йўқотгач, унинг нақадар қардли эканини англаб етамиз. Миямиз мисоли биз билан ўйин ўйнагандай бўлади: у қаршилик кўрсатишни истамайди. Мана шундай иккиланишда юрган, асл ниятини тўлиқ англай олмаётган инсонга розилик беришдан олдин, у билан чин дилдан суҳбат қуринг. Мулоқот чоғида асл нияти юзага чиқиши ҳеч гап эмас.\n4. Чин дилдан ҳаммасини бошидан бошлаш фикри\nАгар ният чин дилдан қилинган бўлса, жуфтингиз сиз билан ҳар қандай очиқ суҳбатга тайёр бўлади. Балки гапни ўзи бошлар.\nҚуйидаги жиҳатлар унинг жиддий қароридан дарак беради:\nУ ажралишга сабаб бўлган муаммоларни тан олиб, муроса йўлини излайди. Муносабатларингизга ўзгартириш киритиш кераклигини англаб етади.\nУ ҳаракат қилишга тайёр бўлади: ҳаётини кескин ўзгартиришдан ҳам қайтмайди. Кўнглингизга қарайди.\nОлдинги ва бўлғуси ҳаракатлари учун жавобгарлигини тўлиқ тушуниб етади.\nМана шу жиҳатларни сездингизми, демак, жуфтингиз чиндан ҳам ҳаммасини бошидан бошлашга тайёр. Оила, муҳаббат ришталарини сақлаб қолишга ҳаракат қилинг.


06:15 11 Август 2020\n10:08 24.10.2019 (Янгиланган 10:12 24.10.2019) Ҳавола олиш\nХитой нашри таъкидига кўра, АҚШ яқин ўн йилликларда Россия томонга ҳатто нигоҳ ташлашга жазм этолмаслиги аниқ\nТОШКЕНТ, 24 окт – Sputnik. Россия стратегик ядро кучларига эгалиги туфайли АҚШ унга ҳужум қилиш режасини кўриб чиқмаяпти, деб ёзади Хитойнинг Sohu нашри. РИА Новости хабари асосида.\nНАТО Россия билан ҳарбий можаро эҳтимолига баҳо берди\n"Замонавий дунёда, агар давлат стратегик ядровий кучларга эга бўлса, у гегемон саналади, шу боис уларни "тинчликни таъминловчи сир", деб ҳам аташади"", - деб ёзади Sohu.\nСовет Иттифоқи тарқалиши, мудофаа бюджетининг сезиларли камайтирилишига қарамасдан, Вашингтон аввалгидек Россиядан хавфсирайди, деб ҳисоблайди мақола муаллифи. Унинг сўзларига кўра, Россия стратегик ядро кучлари ҳали ҳамон тўлиқ жанговар ҳозирликда, "бу эса америкаликларни ҳам ўқни қуруқ сақлашга мажбур этмоқда".\n1991 йили Россия собиқ СССРнинг 70% стратегик ядровий кучларига эга бўлган ва шу боис, қуруқликда, денгизда ва ҳавода стратегик зарбаларни берувчи воситаларга ҳамиша эгалик қилиб келган, деб ёдга солади нашр. "Россия, АҚШдан ташқари, бундай имкониятларга эга дунёдаги ягона давлатдир", - дейилади мақолада. Россия "ядро триадаси"да бош ролни совуқ уруш давридан буён доимий жанговар ҳозирликда бўлиб келаётган ер устида жойлашган ракеталар эгаллаб келмоқда, деб ёзади муаллиф.\nВашингтоннинг ядровий қуролсизлантириш битими, шу жумладан, ўрта ва кичик масофага учувчи ракеталарни йўқ қилиш тўғрисидаги муҳим шартномадан чиқиш қарори, деб таъкидлайди Sohu нашри, Россияга кучли стратегик босим ўтказди. Аммо "Момақалдироқ-2019" ўқувлари туфайли Москва бутун дунёга яқин йилларда ўз хавфсизлиги стратегик ядровий кучлар туфайли кафолатланишини тушунтириб қўйди.\nШу билан бирга, бир вақтлар СССР ва АҚШ ўртасида бўлгани каби "қуролланиш пойгаси" ҳозирда рўй бермайди, деб ҳисоблайди муаллиф. "Россия армияси ўзининг кучли томонлари, яъни стратегик ядровий кучларни яхшилаши ҳамда жавоб зарбаси ишончлилигини таъминлаши мумкин. Шу тариқа, яқин ўн йилликларда АҚШ Россия томонга ҳатто нигоҳ ташлашга жазм этмайди", - дея якун ясайди мақола муаллифи.\nЙил аввалида Вашингтон Россияни узоқ вақтдан буён ДРСМД шартларини бузиб келаётганликда айблаб, шартномадан бир томонлама чиқишини эълон қилган эди. Москва барча айбловларни рад этмоқда. Июль ойи бошида Россия президенти Владимир Путин шартнома амал қилишини тўхтатиш тўғрисидаги қонунга имзо чекди, ҳужжат 2 августдан бошлаб амал қилишдан тўхтади.\n"Момақалдироқ-2019" ўқувлари 15-17 октябр саналарида ўтказилди, унга 12 мингга яқин ҳарбий хизматчилар, шунингдек, 213та стратегик аҳамиятга эга учириш қурилмалари, 105 та учувчи аппаратлар, шу жумладан бешта стратегик ракета ташувчилар, 15тагача сувости кемалари, бешта сувости қайиғи, 310 дона жанговар ва махсус техникалар жалб этилди.\nМудофаа вазирлиги халқаро ҳарбий ҳамкорлик бош бошқармаси раҳбари вазифасини бажарувчи генерал-майор Евгений Ильин, ўқув-машғулотлар мудофаа характерига эгалигини ва бошқа давлатларга қаратилмаганини қайд этган эди.


27 январ 2021, Тошкент вақти: 19:31\nЕвропада Хавфсизлик ва Ҳамкорлик Ташкилотининг Варшавадаги йиғинида халқаро ва маҳаллий инсон ҳуқуқлари ташкилотлари Ўзбекистондаги янги ҳокимият билан мулоқотга киришиш ташаббуси билан чиққан, аммо у жавобсиз қолдирилган. Ўзбекистон расмий делегацияга Акмал Саидов бошчилик қилган, ҳокимият билан мулоқот ўрнатиш зарурлиги ҳақидаги чақириқларини инобатсиз қолдирган расмий делегация Каримовдан кейинги инсон ҳуқуқларига оид вазият муҳокамасига ҳам қўшилмаган.\nВаршавадаги анжуман ҳокимият ўзагриши ортидан ўзбек расмий делегацияси иштирок этган инсон ҳуқуқларига оид илк йирик конференция эканлиги билан ҳам диққатлидир.\nЙиғин янги ҳукуматни инсон ҳуқуқлари бўйича ислоҳот ва мулоқот ўтказишга чақириб келаётган ҳуқуқ фаоллари учун ҳам қулай имконият бўлди.\nКонференция иштирокчиларидан бири, «Ўтюраклар» ташкилоти раҳбари Мўътабар Тожибоевага кўра, халқаро ва маҳаллий инсон ҳуқуқлари ташкилотларининг мурожаатларига жавоб берилмаган.\n«ЙХҲТ йиғилишида қатнашишдан мақсад ҳам шу эди, бу имкониятдан фойдаланишни истаган эдик. Лекин ҳукумат вакиллари томонидан мулоқотга киришиш учун бирор ишорат бўлгани йўқ, ҳатто расмийлар Ўзбекистондаги вазиятга доир муҳокамаларда қатнашишмади ҳам. Биз мулоқотни истаганимиз учун имкон қадар кўпроқ бордик. Бевосита бошлашни истаган эдик. ЙХҲТ анжумани бунинг учун қулай фурсат эканлиги, ҳокимият билан мулоқотнинг биринчи қисми шу анжуман доирасида бошланишига умид қилиб баёнотлар тарқатдик. Лекин, афсус, ҳукумат вакиллари буни жавобсиз қолдиришди», - дейди Тожибоева.\nЎзбекистон расмий делегацияга Олий Мажлис депутати, инсон ҳуқуқлари бўйича миллий Марказ директори Акмал Саидов бошчилик қилган. Расмий делегациянинг чиқиши аввалгиларидан фарқ қилмаган, инсон ҳуқуқлари, эркинликлар таъминланаётгани эътироф этилган.\nРасмий делегация иштирокисиз ўтган «Каримовдан кейинги инсон ҳуқуқлари» мавзусидаги муҳокамада диққат мамлакатдаги сиёсий маҳбусларга, ҳокимият алмашишидан кутилаётган умидларқа қаратилган.\n«Инсон ҳуқуқлари бўйича йиғилиб қолган муаммолар, сиёсий, диний маҳбуслар тақдири, қамоқхонадаги қийноқлар, нодавлат ташкилотларга нисбатан мавжуд босимларга, шунингдек, Аъзам Фармонов, Муҳаммад Бекжон тақдирига алоҳида диққат қаратилди. Хуллас, анжуманда янги ҳукуматга нисбатан тавсиялар муҳокама қилинди », - дейди ҳуқуқ фаоли.\nЎзбекистонда ҳукумат алмашиши мустақиллик давридан бошлаб илк бор кузатилаётган ҳодиса, янги ҳокимиятни вақтинча бошқараётган Шавкат Мирзиёев ҳар соҳада Ислом Каримов сиёсатини давом эттиришга ваъда берган.\nАммо Мирзиёевнинг кадрлар соҳасида қилаётган ўзгаришлари, шунингдек, жамоатчилик даражасида Каримов даврида тақиқда бўлган халқ санъаткорларини яна саҳнага қайтараётгани ижтимоий сиёсатда янгиликлар бўлаётганидан дарак беради. Элга таниқли санъаткорларга тегишли ижтимоий ҳаётдаги бу янгиликлар фуқаролик жамияти вакиллари билан муносабатларга кўчгани йўқ. Ҳокимият алмашиши ортидан ўзбек ҳукумати инсон ҳуқуқлари яхшиланишига доир бирор ишорат берди, дейишга ҳам асос йўқ.\nАйни пайтда мамлакатда президентлик сайлов кампанияси бошланган, асосий номзод муваққат президент Мирзиёев мамлакат бўйлаб учрашувлар ўтказмоқда; аҳолига фаровонлик, иш ўринлари ваъда қилмоқда. Бу учрашувларда у инсон ҳуқуқлари, сўз эркинлигига доир бирор баёнот бергани ҳозирча кузатилмади.


Qalampir.uz - Бонжур, Франция! Бизнинг сендан умидимиз катта, сени-чи?\nБонжур, Франция! Бизнинг сендан умидимиз катта, сени-чи?\n20:33, 06.10.2018 Таҳлил\nЕвропа ва Ўзбекистон алоқаларида Франция ҳал қилувчи аҳамиятга эга бўлиши лозим.\nЎзбекистон бугунги кунда ўз қизиқишларини халқаро майдонда фаол олға суряпти ва янги бозорларга кириб боряпти. Бунга мамлакатнинг иқтисодий жиҳатдан тараққий этиб бориши ва давлат раҳбариятининг таълим ҳамда инновацион ишлаб чиқаришни ривожлантиришга бўлган уринишлари ҳам имкон яратиб беряпти.\nКатта майдонларга чиқиш\nЎзбекистон Собиқ Иттифоқ парчалангач, бошқа давлатлар билан ҳамкорликни ривожлантиришга бир бел боғладию, кўплаб сабаблар ортидан бу белбоғ бўшашди. Марказий Осиё давлатлари, Россия ва Хитой билан ишчи алоқаларда бўлиб турди. Марказий Осиё давлатларининг баъзилари билан муносабатлар совуқлашган даврларни ҳам кўрдик. Аммо охирги икки йилда мамлакатнинг ташқи сиёсати таг-томири билан ўзгариб боряпти.\n2016 йилда Шавкат Мирзиёев Президент бўлгандан сўнг, Марказий Осиё давлатларига бир неча бор расмий ташрифлар билан борди. Алоқалар тез суръатларда ўзгарди.\nЎзбекистон Президенти 8-9 октябрь кунлари Франция Республикасига ташриф билан боради ва Эммануэль Макрон билан музокаралар ўтказади. Эътиборлиси шундаки, бу Мирзиёевнинг Президент этиб сайлангандан кейин, Европа давлатларига илк ташрифи. Ва бу ташриф расмий Парижнинг таклифига биноан амалга ошади.\nБугунги кунда Франция Ўзбекистон билан икки томонлама алоқаларни ривожлантиришга жиддий эътибор беряпти. Бу эса Франция учун фойдали бўлиши табиий. Масалан, француз компанияси “Veolia” Ўзбекистоннинг сув таъминот тизимини модернизация қилиш учун шартнома тузди. “Orano” уран конларини ишга тушириш ниятида. “Thales” Ўзбекистон Мудофаа вазирлигига ҳарбий кузатув спутникларини етказиб беришни мўлжаллаган. “Airbus” бўлса юк самолётларини экспорт қилишни мақсад қилган.\nШу кунгача нима қилдик?\nХабарингиз бор, 30 сентябрь – 1 октябрь кунлари Президент Шавкат Мирзиёев давлат ташрифи билан Ҳиндистон Республикасида бўлди. Ташриф давомида Ўзбекистон Президенти Ҳиндистон Бош вазири Нарендра Моди билан музокаралар олиб борди. Етакчилар энергетика, туризм, тиббиёт, адлия, фармацевтика, ҳарбий таълим, ахборот технологиялари соҳалари бўйича 20 та келишувга эришдилар. Шу жумладан, Андижон вилояти ва Гужорот штати, Самарқанд ва Агра шаҳарлари ўртасида ҳамкорлик ҳамда эркин фармацевтик зона ташкил этиш бўйича келишувлар имзоланди. Икки мамлакат компаниялари 3 миллиард долларга тенг 50 та лойиҳани имзоладилар.\nБугунги кунда Ўзбекистонда ҳинд капитали билан 145 та корхона ишлаб турибди. Шундан 21 тасида ҳинд капитали 100 фоизни ташкил қилади. Ўтган йили икки давлат ўртасидаги товар айирбошлаш 327 миллион долларга етган. Яқин вақтларда бу кўрсаткични 1 миллиардга етказиш режалаштирилган.\nБундан ташқари, Ўзбекистонга Американинг йирик корпорациялари ҳам инвестиция киритиш ниятида. Жорий йил май ойида Шавкат Мирзиёев Дональд Трампнинг таклифига биноан АҚШга ташриф буюрди ва Президент Дональд Трамп билан музокаралар ўтказди. Унда Ўзбекистон-АҚШ компаниялари ўртасида тузилган 10 дан ортиқ келишувлар имзоланди.\nБугунги кунда “General Motors” Ўзбекистонда енгил автомобиллар ишлаб чиқаряпти. Тез орада “General Electric” ҳам турбиналарга хизмат кўрсатиш учун кириб келиши кутиляпти. Шунингдек, “Honeywell UOP” нефтни қайта ишловчи комплекс қуриш учун, “Silverleafe Capital Partners” Жиззах вилоятида қишлоқ хўжалик кластерларини барпо қилиш мақсадида Ўзбекистонда иш бошлаши кутиляпти.\n2019 йилда Ўзбекистонда ўзбек-беларусь ҳамкорлигидаги пойафзал ишлаб чиқарувчи корхона ишга тушиши керак. Аммо бу хали ҳаммаси эмас. Енгил саноатдаги энг катта инқилоб Тошкентда ўзбек пахтасига қизиқиш билдирган “Gucci”, “Louis Vuitton”, “Adidas” ва “Nike” каби йирик компаниялар билан ҳамкорликни йўлга қўйиш бўлади.\nЎтган бир неча йиллар мобайнида Ўзбекистон қишлоқ хўжалигида Хитой компаниялари билан ҳамкорликни ривожлантириб келди. Осмон ости мамлакати тадбиркорлари ГЭСлар қурди, кўмир ва уран конларини ўзлаштирди, текстил ва кимё саноати фабрикаларини очди.\nЎзбекистонда Конфуций институти ҳам фаолият юритиб келади. Улар Хитой маданияти фестивали ва Хитой киноси кунларини ўтказадилар. Ҳар йили ХХР Ўзбекистон саноати ва инфратузилмасига 1 миллиард доллардан ортиқ капитал киритади.\nФранцияда нима бор?\nЭнди давлат раҳбарининг Францияга ташрифига қайтсак. Европа очилаётган эшик айнан Франция орқали бўляпти. Унга ҳар икки томон ҳам қаттиқ тайёргарлик кўряпти. Ўзбекистон делегацияси аллақачон Францияга етиб борган. У ерда Ўзбекистон раҳбарининг ташрифи арафасида қатор тадбирлар ўтказилди.\nЎзбекистон раҳбарининг ушбу давлат ташрифи фақатгина Франция билан алоқалар ўрнатиш учунми ёки бутун Европага қўл узатиш учунми?\nФранция Европа сиёсатида Германиядан кейин иккинчи давлат ҳисобланади. У Европа Иттифоқида ҳал қилувчи аҳамиятга эга. Ўзбекистоннинг ушбу мамлакат билан яхши алоқалар ўрнатиши унга Европанинг бошқа давлатлари билан ҳам дўстлик ришталарини боғлашга имкон беради.\nЕвропадан нима наф, нега у билан яқинлашиш керак, деган саволга қуйидагича жавоб бериш мумкин.\nЕвропа дунёнинг энг ривожланган минтақаси. Технологик инқилоб аллақачонлар юз берган “Кўҳна қитъа” дунёнинг бошқа ерларида яратилаётган технологик янгиликларни ҳам тезда ўзлаштира олади. Асосийси, Европа мамлакатларида катта инвестиция киритиш имкониятига эга компаниялар талайгина.\nУлардан баъзилари Ўзбекистонга кириб кела бошлаган ҳам. Хусусан, автомобиль саноатида катта обрўга эга “Peugeot Citroёn” француз компанияси Жиззахда завод қуриш бўйича келишувга эришган. Бу Ўзбекистонда “GM Uzbekistan” империясига яхшигина рақобатчи пайдо бўлади дегани.\nФранция ўзининг нефть саноатидаги компаниялари билан машҳур. Француз компаниялари нефтга бой араб давлатларида узоқ йиллардан бери фаолият олиб боради. Уларнинг Ўзбекистонга инвестиция киритиши “қора олтин”ни қазиб олиш ва қайта ишлашдаги техника ва технологияларни энг замонавийларига алмаштириш имконини бериши шубҳасиз.\nФранция қишлоқ хўжалиги ўта тараққий этган мамлакатлар қаторига киради. У қишлоқ хўжалик маҳсулотларини етиштиришда Европада биринчи, дунёда учинчи ўринни эгаллайди. Шу билан бирга ушбу соҳага замонавий техникалар яхши татбиқ этилгани сабабли мамлакат аҳолисининг жуда кам қисми ушбу соҳада фаолият юритади. Француз компанияларининг Ўзбекистонда фаолиятини йўлга қўйиши мамлакатда аграр соҳа ривожига яхши таъсир қилиши турган гап.\nФранция Ўзбекистоннинг туризм салоҳиятини ривожлантиришга ўз ҳиссасини қўшиш ниятида. Таъкидлаш жоизки, Франция дунёда энг кўп сайёҳ ташриф буюрувчи мамлакат ҳисобланади. Шундай қилиб, француз компаниялари – Orex-Loisirs, SCP Geode, Compagnie des Alpes Тошкент вилоятидаги “Чорвоқ” эркин туристик зонасини қуришда иштирок этиш истагини билдирган. Бу борада музокаралар давом этяпти.\nАслини олганда Франция яна бир соҳада яхшигина тажрибага эга. У ҳам бўлса, Ўзбекистон энди қадам қўяётган атом энергетикаси. Францияда дунёдаги энг кучли АЭСлар қурилган ва ҳозир ҳам ҳеч бир муаммосиз хизмат қилади. Ўзбекистон ҳам энди-энди АЭСлар қуришни йўлга қўйяпти. Бу борада ҳамкорлик қилиш учун биз русларни танладик.\nБугунги кунда Ўзбекистон ва Франция ўртасидаги товар айирбошлаш 200 миллион доллардан ортиқ. Шавкат Мирзиёевнинг ушбу мамлакатга расмий ташрифи давомида янги келишувларга эришилиб, ўзаро савдо бир неча миллиардга етишини кутиб қоламиз.\nХулоса қилиб айтадиган бўлсак, Ўзбекистоннинг Франция билан алоқаларни ривожлантириш ҳар икки томон учун ҳам манфаатли бўлиши эҳтимоли юқори. Хусусан, Ўзбекистон Франция орқали Европа давлатлари билан алоқаларни мустаҳкамлашга имкон яратади.\nЎзбекистон ва Франция алоқаларидан ўзаро савдони ривожлантиришга эътибор бериш муҳим. Аммо, бунданда муҳим бир жиҳат бор. Биз Европанинг энг тараққий этган давлати билан савдо қилишдан аввал, ундан иш услубини ўрганишимиз лозим, чамамда. Масалан, Ўзбекистон нефтдан ёки пахтадан 10 хил маҳсулот ишлаб чиқарса, Франция 20 хил маҳсулот ишлаб чиқаради ва унинг сифати ҳам халқаро бозорда рақобатга дош беради. Демак, биз улардан маҳсулот эмас, ишлаб чиқариш технологиясини сотиб олсак, бу давлат учун ҳам, жамият учун ҳам фойдали бўларди.\nБундан ташқари, Франциядан янги-янги инвесторларнинг Ўзбекистонга келишига эришиш ҳам иқтисодиёт учун фойдали саналади. Инвестицияни Ўзбекистонга пул кўринишида эмас, тўғридан-тўғри техника шаклида киритишга эришиш биз учун алоҳида ютуқ бўлади, дейиш мумкин.\nПрезидентнинг ташрифини кузатамиз. Умид қиламизки, Европанинг гегемон давлатларидан бири билан ўзаро манфаатли алоқаларни йўлга қўйишнинг уддасидан чиқамиз.\nТеглар:Ўзбекистон-Франция Ташқи алоқа\nВидео: ИИББ ходими ўзига ярашмаган иш қилди\nҲафтанинг энг ҳаяжонли воқеалари суратларда\n20:27, 04.02.2019 10 898\nПрезидент Ўзбекистонни французларга яқинлаштирувчи фармонни имзолади\n16:37, 20.11.2018 2 742\nФранция президенти Ўзбекистонга келмоқчи\n15:04, 12.11.2018 5 504\nЎзбекистоннинг Франциядаги элчиси Макрон ва Меркель билан учрашди\n11:40, 12.11.2018 2 190\nЎзбекистон ва Франция космосни биргаликда ўрганади\n18:35, 22.10.2018 1 457


Насибуллаев “Навбаҳор” лагерини тарк этди | "NAVBAHOR" FUTBOL JAMOASINING RASMIY WEB SAHIFASI\nНасибуллаев “Навбаҳор” лагерини тарк этди\nМавсумлар оралиғида "Навбаҳор"га жалб этилган ҳимоячи Шавкат Насибуллаев жамоамизнинг Тошкентдаги қароргоҳини тарк этди. Хабарингиз борки, ҳимоячи Тошкентдаги йиғин давомида таркибга қўшилиб, "Оқ-тепа" ҳамда "Металлург" жамоаларига қарши ўтган назорат ўйинларида майдонга тушишга улгурганди. “Металлург”га қарши учрашувнинг иккинчи бўлимида майдонга тушган бўлсада, тез орада алмаштирилганди. Афтидан футболчига айнан шу ҳолат ёқмаган кўринади. Шунингдек, “Металлург” билан баҳсда иштирок этган ёш футболчи Камрон Кападзе ҳам жамоа машғулотларига қўшилгани йўқ. “Металлург”га қарши ўйинда жароҳат олган Қаҳрамон Маҳаммаджонов эса айни пайтда тикланиш жараёнини ўтказмоқда.


Бизнесни рўйхатдан ўтказиш гувоҳномасини берганлик учун йиғим қанча\nЭнди тадбиркорликни қайта рўйхатдан ўтказиш рад этилганидан 5 иш кунида қайта рўйхатдан ўтказиш учун мурожаат қилинса давлат божи тўланмайди.\nТОШКЕНТ, 28 дек – Sputnik. Вазирлар Маҳкамасининг 2021 йил 27 декабрдаги қарори 774-сон билан Ҳукуматнинг айрим қарорларига ўзгартириш ва қўшимчалар киритилди.Киритилган ўзгартишларга кўра, энди тадбиркорликни қайта рўйхатдан ўтказиш рад этилганидан 5 иш кунида қайта рўйхатдан ўтказиш учун мурожаат қилинса давлат божи тўланмайди.Бундан ташқари, адвокатлик лицензиясини олишга оид аризалар адлия органлари томонидан 10 иш кунида кўриб чиқилади. Илгари 20 иш куни эди.Васийлик ва ҳомийлик қилишга тўсқинлик қилувчи жиноятларнинг аниқ рўйхати белгиланди. Илгари қасддан содир этган жинояти учун ҳукм қилинганларнинг барчасига чеклов мавжуд эди.Мавзуга оид:\nТОШКЕНТ, 28 дек – Sputnik. Вазирлар Маҳкамасининг 2021 йил 27 декабрдаги қарори 774-сон билан Ҳукуматнинг айрим қарорларига ўзгартириш ва қўшимчалар киритилди.\nКиритилган ўзгартишларга кўра, энди тадбиркорликни қайта рўйхатдан ўтказиш рад этилганидан 5 иш кунида қайта рўйхатдан ўтказиш учун мурожаат қилинса давлат божи тўланмайди.\nТадбиркорликни рўйхатдан ўтказиш учун гувоҳнома берганлик учун БҲМнинг 20 фоизи миқдорида (54 минг сўм) йиғим ундирилади. Илгари БҲМнинг 1 баравари миқдорида (270 минг сўм) ундирилган.\nБундан ташқари, адвокатлик лицензиясини олишга оид аризалар адлия органлари томонидан 10 иш кунида кўриб чиқилади. Илгари 20 иш куни эди.\nВасийлик ва ҳомийлик қилишга тўсқинлик қилувчи жиноятларнинг аниқ рўйхати белгиланди. Илгари қасддан содир этган жинояти учун ҳукм қилинганларнинг барчасига чеклов мавжуд эди.


Россияда Димаш овозини такрорлашга уриниб кўрдилар - Номадлар,Турклар,Қозоқ одатлари ва анъаналари,Қозоғистон табиати\n#Димаш Қудайберген #Қозоғистон #Максим Галкин #Валерия Ланская\nДимаш Қудайбергеннинг овози – бетакрор. Россиядаги «Аниқ кўчирма» шоуси телебошловчиси Максим Галкин шундай фикр билдирди. Эслатамиз, актриса Валерия Ланская таниқли қозоғистонлик қўшиқчи образини такрорлашга уриниб кўрди. Кўрсатувда у«Чарчаган оққушлар муҳаббати» хитини ижро этди. Галкин иштирокчи ҳаддан зиёд мураккаб образни танлагани туфайлиномерифалокатга айланганини айтди.\nМаксим Галкин, телебошловчи:\n- Жуда авантюрист экансан! Лекин, мени кечиринглар, бу номер эмас, фалокат. Юқори ноталарни олганинг билан, қуйи ноталарни айтишга уриниш шартмиди? Димаш - тенгсиз ижрочи! Мен номер ярмидан бошлаб қуйи ноталарни қандай куйлашингни ўйлаб ваҳима қилдим.\nТелебошловчи Димаш Қудайберген ижоди бетакрор ва мураккаб бўлгани сабабли унинг образини тавсия қилмаслигини билдирди. Максим Галкин фикрича, қозоғистонлик қўшиқчи овозидан эркин фойдалана олади. Гап 5 октавада эмас, у октавалар бўйлаб истаган томонга ҳаракатлана олишида, деди ижодкор. Шу билан бирга, бошқа ҳакамлар ва интернет-фойдаланувчилар Ланскаянинг чиқишини юқори баҳолади.\nЎқитувчиларга «Қозоғистонда хизмат кўрсатган устоз» мукофоти берилди\nДимаш Қудайберген «Славян бозори-2021»да қатнашади


Ozodlik Radiosi 18.05.2018 15:08\nOriginally published at - https://www.ozodlik.org/a/29235940.html\nOzodlik Radiosi 15.05.2018 05:00\n12 май оқшомида Португалия пойтахти Лиссабонда “Евровидение” қўшиқ танловининг финал босқичи бўлиб ўтади. Танловнинг финал босқичида 26 давлатдан қўши…\n12 май оқшомида Португалия пойтахти Лиссабонда “Евровидение” қўшиқ танловининг финал босқичи бўлиб ўтади. Танловнинг финал босқичида 26 давлатдан қўшиқчилар қатнашади.\nБу йилги танловда Норвегия, Нидерландия ва Исроилдан келган қўшиқчилар асосий фаворит сифатида кўрилмоқда.\nСобиқ совет ўлкалари орасида Молдова ва Украина қўшиқ танловининг финалига чиқди.\nOzodlik Radiosi 16.05.2018 12:00\nГрузия бош вазири Гиорги Квирикашвили миллий телевидение орқали мурожаатида пойтахтда норозилик намойишига чиққан кишиларни вазмин бўлишга ва зўравонл…\nГрузия бош вазири Гиорги Квирикашвили миллий телевидение орқали мурожаатида пойтахтда норозилик намойишига чиққан кишиларни вазмин бўлишга ва зўравонликка қўл урмасликка чақирди. Минглаб кишилар полициянинг тунги клубларда ўтказган рейдларидан норози бўлиб, мамлакат парламент биносига олдига йиғилган эди.\n− На Грузия ҳукумати ва на халқи учун мамлакатда можаро келиб чиқиши ёки жамиятда бўлиниш юз бериши мақбул эмас, − деди Квирикашвили. – Қонун қўлловчи идоралар қонун ва тартибни сақлаш, намойишга чиқиш эркинлигини таъминлаш учун қўлидан келган барча ишни қилмоқда. Грузия ҳокимият идоралари наркотикфурушларга нисбатан қаттиқ туради, наркоманларга эса, инсонпарвар муносабатда бўлади.\n12 май куни эрталаб юзлаб кишилар Тбилиси кўчаларига чиқиб, пойтахтдаги иккита тунги клубга полиция кечаси уюштирган рейдларга норозилик билдирди. Бунга уларнинг клуб эгаларига нисбатан керагидан ортиқ куч ишлатгани сабаб бўлди.\nИчки ишлар вазирлиги вакилининг айтишича, унинг ходимлари Bassiani ва Cafe Gallery клубларида ўтказилган рейд вақтида 8 нафар “наркотикфуруш”ни қўлга олган.


Швейцариядаги йирик автоҳалокатда 41 киши жароҳат олди\n01:39 / 06.09.2015\nШвейцариянинг марказий қисмида сайёҳлик автобуси иштирокида юз берган йирик автоҳалокатда 41 киши, жумладан 10 нафар британиялик жароҳат олди. Бу ҳақда Press Association британ ахборот агентлиги маълум қилди.\n“41 киши жароҳат олди, улардан 4 нафари жиддий жароҳатланган. Сайёҳларни ташиб юрган автобус Люцерн шаҳри яқинидаги А2 йўлида яна 5 та машина иштирокидаги автоҳалокатга учради”, дейилмоқда хабарда.\nУшбу хабарни Буюк Британия Ташқи ишлар вазирлиги ҳам тасдиқлади. Британ ОАВлари нохуш воқеа 4 сентябрь куни юз берганини ва воқеа жойига кўп сонда тез тиббий ёрдам машиналари келганини маълум қилганлар. Жиддий жароҳат олганлар шифохоналарга вертолётларда етказилган.\nБританиялик сайёҳларни ташиб юрган Mercedes русумидаги автобус Жанубий Уэльсдан Шимолий Италиядаги Комо кўлига 10 кунлик сафар уюштирган ва Буюк Британияга ортга қайтаётганда аварияга учраган. Уэльснинг Edwards компанияси автобуснинг эгаси ҳисобланади.


Иномжон Абдиев. Сериаллар ортидаги иллат - www.ziyouz.uz\nБош саҳифа Оила ва жамиятИномжон Абдиев. Сериаллар ортидаги иллат\nБир пайтлар буюк ҳинд адиби Робиндранат Тагор «Минбаъд бу заминга Мопассан қадам қўймасин», деб худога илтижо қилган экан. Бу ерда «Ҳиндистон виждони» буюк франсуз адибига эҳтиром сақлаган ҳолда унинг зинокорлик завқ-шавқ билан тасвирланган асарларини назарда тутгани сир эмас. Чунки инсоний фазилатларни емирувчи бундай иллатлар ҳар қандай жамиятни таназзулга етаклайди.\nБугунги глобаллашаётган дунёда санъат воситаларидан бошқа халқлар онгини заҳарлаш, ўзининг одат ва майлларини, мафкурасини сингдиришга интиладиганлар тобора кўпайиб бормоқда. Оммага тез таъсир этадиган санъат турларидан бири бу, шубҳасиз, сериаллардир. У ўзининг қамрови, таъсирчанлиги билан ажралиб туради.\nКейинги йилларда юртимиз телеканалларида Мексика, Колумбия, Венесуела, Корея, Туркия, Хитой каби бир қатор хорижий мамлакатларнинг сериаллари намойиш этиб келиняпти. Уларнинг ҳар бири ўзгача шакл-шамойил, ўзгача руҳий-маънавий хусусиятларга эга. Аммо барчасини ҳам ибратли ёки ижобий дейиш қийин. Масалан, бундан анча йиллар аввал, тахминан 2000 йилларнинг нари-берисида илк бор намойиш этилган, ҳозирда «томошабинлар талабига биноан» такроран эфирга узатилаётган Венесуела кино ижодкорларининг маҳсулоти бўлмиш «Морена Клара» сериалини кўра туриб, кўнглимда қуйидаги мулоҳазалар туғилди:\n…Андаро ва Прадолар оиласи орасидаги келишмовчиликлар асосига қурилган бу филм маиший бузуқ одамлар ҳақида, десам янглишмаган бўламан. Назаримда, бугун ён-атрофимизда учраётган баъзи ноахлоқий воқеалар, айрим ножўя ҳолатларнинг илдизини ҳам айнан шу сериалдан топиш мумкиндек. Филм азбаройи қизиқ чиқиши учун воқеалар ривожи шу қадар чалкаштириб юборилганки, ким кимнинг хотини, ким кимнинг эри, ким кимдан бола орттирган … адашиб кетасан, киши.\nБош қаҳрамонлардан бири — Монсарат. У аввал сиёсатчи Эмилиано Андарога турмушга чиқади. Кейин Лисандро Прадога. Иккаласидан ҳам болалари бор. Сериалда қўй оғзидан чўп олмаган инсон сифатида гавдаланадиган Эмилиано Андора ҳам фаришта эмас. У Монсаратгача Розалинда Гусман билан «юриб», бола орттирган. Эмилианонинг иккинчи хотини Эухениянинг ҳам «сир»и бор. Унинг ҳам бировдан боласи бор. Яна кимдан денг — Людовико Прадодан. Бош қаҳрамон Эмилианонинг жияни Валентин Лисандро Прадонинг қизи билан «юриб қўйиб», унга уйланади. Аммо амакисининг қизи Кларани севишда давом этаверади. Валентиннинг дўсти Кристиан ҳам жуда «шўх» йигитлардан. Дўстининг ортидан югуриб, оғзи куйган жононларнинг дардман дилига «малҳам» бўлишга астойдил киришади. Ҳатто Валентин йўқлигида унинг хотини билан кайфу сафони авжига чиқаради. Клара эса болаликдаги дўсти ва қонуний эри Андинони ахмоқ қилиш, алдаш билан овора.\nЛисандро Прадонинг ўғлига айтаётган гапига эътибор қилинг: «Онанг бошқа эркакларга кўзини сузмасин, яхшилаб тушунтириб қўй». Шу гапнинг устига ширакайф онанинг ўзи қийшанглаб келиб қолади ва эрига жавобни ўзи беради: «Сенга мумкин-у, менга мумкинмасми?» Энг даҳшатлиси, у буни кейинроқ амалда исботлайди.\nЎзини сиёсат оламининг режиссёри деб биладиган Лисандро Прадо исловатхона очиб олади. Ҳатто тўшакдаги «ўйинқароқлигини» видео камерага тушириб, ўртоқларига кўрсатади. Исловатхонанинг «маликаси» ҳам бегона эмас. Тунлари ўзига Эскарлата деб ном қўйиб оладиган Кларанинг онаси Розалинда Гусман…\nЭнди холисанилло баҳо беринг. Бундай филмнинг бизга қандай тарбиявий аҳамияти бор ва у ёнимизда экранга кўз тикиб ўтирган мурғак қалб эгалари — фарзандларимизга қандай маънавий озуқа бера олади? Уларга нимани ўргатади? Назаримда, ютуқдан мағлубиятимиз кўпроқ. Бу хулоса — ҳукмимиз мантиқан ва зоҳиран ўз асосига эга.\nСериал қаҳрамонларининг кийим-кечаклари ҳам модага айланмоқда. Ҳатто озиқ-овқат маҳсулотлари, спиртли ичимликлар ҳам сериаллар орқали яширин реклама қилинмоқда. Имиж, соч турмаклари, кийиниш маданияти, татиуровкалар — буларни теварак-атрофга боқиб, ўзингиз муқояса қилиб кўришингиз мумкин. «Сочларингни сариққа бўяб нима қиласан?» деган қўшиқни кўп бор эшитгансиз. Балки, бу фикрларим майдакашликдай туюлар. Хотин-қизларнинг сочини сариққа бўяб юришига аллақачон кўникдик. Нима, ўзлигимиз, қора қош, қора кўзлигимиздан уяламизми? Деярли ҳар сериалнинг ҳар бир қисмида кўзга ташланадиган ўпишиш, қучоқлашиш, жангарилик саҳналарининг ёшлар тарбиясидаги тузатиб бўлмас зиёнини гапириб ўтирмаса ҳам бўлади.\nДарвоқе, яқинда чет эл оммавий ахборот воситаларида 2012 йилнинг 1 майидан бошлаб Азербайжан Республикаси телеканалларида ёш авлодни миллий руҳда тарбиялаш мақсадида хорижий телесериалларни намойиш этиш бутунлай тўхтатилиши ҳақидаги маълумотга кўзим тушди. Мамлакатимизда ҳам бу масалага жиддий эътибор қаратиш вақти етди, назаримда. Негаки, бугун телеканалларимизда намойиш қилинаётган аксарият сериалларнинг савияси ва уларда илгари сурилган ғоялар «Морена Клара»дан баттар бўлса борки, пеш эмас. Масалан, «Муҳаббат қаҳваси» сериали орқали бир жинс вакилларининг, яъни икки эркакнинг «рисоладагидек» оила қуришлари ва яшашлари кўрсатиб берилди…\n— Сериал кўрсам, негадир асабим бузилаверади, — дейди уй бекаси Муҳаббат Эркаева. — Кўрмайман дейману, воқеалар ривожи кейин қандай кўриниш олганини билишга бўлган қизиқишим устун келади. Табиийки, бу пайтда болаларим ҳам ёнимда бўлади.\nШу ўринда савол туғилади. Хўш, юртимизда бу борада қандай ишлар амалга оширилмоқда? Тўғри, Истиқлол йилларида «Чархпалак», «Занжир», «Кўнгил кўчалари», «Домла», «Опа-сингиллар», «Ўзи уйланмаган совчи», «Яхши одамлар», «Шайтанат», «Сержантлар», «Сардор» каби кўплаб сериаллар яратилди. Катта ҳажмдаги ишлар давом эттирилмоқда. Хусусан, янги кинотехнология билан жиҳозланган “Медиамарказ”нинг ишга туширилиши имкониятлар кўламини янада орттирди. Лекин ҳанузгача қамрови кенг сериалларга қўл урилмаётганини ҳеч бир баҳона билан оқлаб бўлмайди. Шунингдек, аксарият сериалларнинг охирига етмасдан тугаб қолаётгани, зўрма-зўракилик, эфир вақтини чўзиш каби ҳолатларга барҳам берилса, хориж сериаллари ҳамда унда илгари сурилган ғоялар чуқур таҳлил этилганидан кейин намойиш этилса, мақсадга мувофиқ бўларди. Зотан, маънавиятга, миллий тафаккурга дахлдор масалалар ҳеч қачон турли важ-карсонлар тарозисида ўлчанмайди.\n← Аввалги Аввалги Ҳабиб Абдуллаев (1912-1962)\nКейинги → Кейинги: Абдулла Орипов. Усмон Носир ҳақида сўз (1983)


Бош сахифа > Янгиликлар > Истеъдодли ёшлар танлови\nЎтган ҳафта охирида Навоий шаҳрида "Юрт келажаги" республика танловининг вилоят босқичи бўлиб ўтди. Унда туман ва шаҳарлардан 15 ёшдан 25 ёшгача бўлган иқтидорли ҳамда истеъдодли йигит-қизлар иштирок этиб, ўз маҳоратларини намойиш этишди.\nТанловнинг Навоий информатика ва электрон саноати касб-ҳунар коллежида ўтказилган "Информацион технологиялар ва рационализаторлик таклифлари, техник лойиҳалар ва ишланмалар" йўналиши ҳам бир-биридан қизиқарли лойиҳаларга бойлиги билан ажралиб турди. "Ёшлар маркази"да эса қаламкашлар, ёш меъморлар, либослар бўйича дизайнерларнинг ижодий асарлари томошабин ўқувчиларга бир олам таассурот улашди. Жумладан, Нурота қишлоқ хўжалиги касб-ҳунар коллежи ўқувчиси, 18 ёшли Мафтуна Очилова яратган либос андозалари ўзининг бетакрор жозибаси, миллийлиги, нозик дидни ифода этолгани билан йиғилганлар эътирофига сазовор бўлди.\n— Менга миллий матоларимиздан замонавий руҳ уйғунлигида либослар яратиш ёқади, — дейди биз билан суҳбатда М. Очилова. — Либосларим кўргазмаси билан келажакда дунё модалар намойишида иштирок этиш ниятим бор. Бунинг учун ҳали кўпизланишим керак. Устозларимдан ўрганаётганларимга доимо амал қилишга ҳаракатқиламан.\nКарманалик Маржона Саъдуллаеванинг ҳам чиройли либослар тикишга иштиёқи баланд. У онаси Феруза Шариповадан маслаҳатлар олади. Айниқса, қизалоқлар учун хонатласдан тикилган либосларнинг бисер ва нақшлари маҳорат билан жойлаштирилганлиги Маржонанинг дизайнерликка бўлган меҳри, қизиқишини яққол намоён этди.\nМаданият ва спорт комплекслари макетларини намойиш этган ўқувчиларнинг иқтидори ҳам алоҳида эътиборда бўлди. Жумладан, "Ёш томошабинлар театри" макетини тақдим этган Акмал Турдиевнинг орзулари, бой хаёлоти ана шу архитектура намунасида яна бир карра кўринади. Муаллифнинг кўркам макетида келгусида вилоятимизда ҳам театр биноси қад ростлашига бўлган истакни сезиш қийин эмас.\nЖасурбек Қодиров эса ўзи яратган макетни "Nur Hotel"деб номлаган.\n— Ушбу макетда Нуротага дам олишга келувчилар учун ҳар томонлама қулай меҳмонхона акс эттирилган, — дейди Ж. Қодиров. — Туманимиз ўзининг бой табиати, обидалари билан сайёҳларни ўзига жалб қилиб келган. Демак, меҳмонхоналар шароити ҳам туристларни қониқтира олиши керак, деб ҳисоблайман. Мен яратган меҳмонхона макетида теннис корти, болалар учун ўйин майдончаси, бассейн, ботаника боғи кабилар жой олган. Келажакда ушбу лойиҳам амалга ошади, деган умиддаман.\nТанловнинг тантанали тақдирлаш маросимида беш йўналиш бўйича энг иқтидорлиғолиблар аниқланди. Истеъдодли бу ёшлар мамлакатимиз шарафини ўз билим ва иқтидори, меҳнати билан янада улуғлашига ишонамиз.\nКўрилганлар сони: 4807


Ўзбекистон Республикаси Адлия вазирлиги - Адлия вазирлиги жамоатчиликни чалғитмасликка чақиради.\n05:47:10 (GMT +5), Сш, 2 мар 2021\nҲозирги кунда ижтимоий тармоқларда Сурхондарё вилоятида суд биносига киришни талаб қилаётган “журналист” ва қўриқлаш хизмати ходими ўртасидаги тортишув суҳбат видеоси кенг тарқалиб, муҳокамага сабаб бўлмоқда.\nУшбу видеода журналист судга киришга ҳақли эканлигини, чунки у Адлия вазирлигидан аккредитациядан ўтганлигини асос қилиб келтирмоқда.\nХўш қонунчиликда журналистни аккредитация қилиш тартиби қандай?\nЎзбекистон Республикаси “Журналистлик фаолиятини ҳимоя қилиш тўғрисида”ги Қонуннинг 11-моддасида журластни аккредитация қилиш тартиби белгилаб қўйилган. Ушбу модда кўра журналист давлат органи, жамоат бирлашмаси ва ташкилот ҳузурида аккредитация қилиниши мумкин.\nАккредитация қилинган журналист ҳар қандай давлат органи ва ташкилоти биносига кириши мумкинми?\nАккредитация қилинган журналист қуйидаги ҳуқуқларга эга:\nаккредитация қилувчи органда бўлиб ўтадиган очиқ ҳайъат мажлислари ва бошқа оммавий тадбирлар тўғрисида олдиндан ахборот олиш;\nаккредитация қилувчи органнинг очиқ ҳайъат мажлисларида ва бошқа оммавий тадбирларда ҳозир бўлиш;\nБу нормадан тушуниш мумкунки, журналист давлат органлари ва ташкилотлари биноларига кириш учун мазкур давлат органи ёки ташкилоти томонидан, албатта, аккредитация қилинган бўлиши лозим.\nҚонунчиликда суд биноларига кириш тартиби белгиланганми?\nЎзбекистон Республикаси Олий суди ва Ички ишлар вазирлигининг 2018 йил 23 февралдаги 11-87, 20-сон қарорида белгиланишича суд мажлиси ўтказиладиган вақтда судга ташриф буюрувчи шахслар суд мажлиси ўтказиладиган вақт ва суд мажлисига чақирилган шахсларнинг рўйхати кўрсатилган рухсатнома асосида суд биносига киритилади. Рўйхат судья томонидан тасдиқланади ва қўриқлаш хизмати ходимларига суд мажлиси бошланишидан олдин тақдим этилади.\nШунингдек, суд биносига мобиль телефон, фото ва видео қайд этиш воситаларини суд мажлисида раислик қилувчининг рухсатисиз олиб кириш тақиқланади.\nШунга кўра, Адлия вазирлиги суд мажлиси биноларига киришда юқоридаги қонун нормаларига амал қилишга ва жамоатчиликни чалғитмасликка чақиради.


07:10 / 11.05.2019 1924 pdf Ўқиш режими + -\nОдамлар қуёш нурига қарши кўзларига махсус кўзойнак тақишса, туяда бу нарса азалдан бор. Чунки туянинг кўзида учинчи шаффоф қовоқ (парда) бўлиб, у қуёш нури ва саҳродаги бўрон учирган ғуборлардан ҳимоялайди.\n«Улар назар солмасми : Туянинг қандай яратилганига?» (Ғошия сураси, 17-оят)\nУшбу оятда «саҳро кемаси» деб ном олган туяга эътибор қаратилмоқда. Дарҳақиқат, саҳро аҳли учун туя алоқа воситаси, оғир юкларни ташиш вазифаларни бажарувчи хизматкордир. Унинг юнги кийим бўлса, сути тўйимли ва суюмли таомдир. Туя баҳайбат ва ниҳоятда бақувват бўлишига қарамай, ёш гўдак етакласа ҳам бўйсуниб кетаверади. Унинг тузилиши – қулоқ, бурун, кўз, оёқ, туёқлари саҳро учун мослашган. Унга миниш ёки оғир юкларни ортиш жуда қулай. У бир ишора билан олдингизга тиз чўкиб, гўё харсанг тошдек қилт этмай туради. Устига йўловчи миниб олгач эса бу «харсанг тош» яна бир ишора билан ўрнидан кўчиб, исталган тарафга равона бўлади. Булар туянинг кўзга ташланадиган жиҳатларидир. Энди унинг вужудига ибрат назари билан қаралса, у ойлаб овқатсиз, сувсиз юра олишидан тортиб, унинг баданидаги ҳар бир аъзо нақадар саҳрога мослаб яратилган. Жумладан, туя саҳрода оч қолса, қуруқ ёғочни, ҳатто тиконни ҳам еб кетаверади. Айниқса, унинг ўркачи ўзига хос озуқа омборидир. Агар туянинг саҳрода емиши тугаб қолса, ўша ўркачидаги омбордан озиқланади.\nМаълумки, саҳрода энг зарурий нарса сув ҳисобланади. Туя эса бир вақтнинг ўзида олтмиш литргача сув ичиб, саҳрода олти кундан ўн кунгача сув ичмай юриши мумкин.\nТуя ва шунга ўхшаш ҳар бир жонзотнинг яратилишига ибрат назари билан қараган инсон Аллоҳ таолонинг қудратига тан бермай иложи йўқ.\nЗакот бермасликнинг жазоси\n18:10 / 09.05.2019 941\n1712 18:15 / 27.01.2019\n3899 18:10 / 04.03.2019\nАбдуллоҳ ибн Масъуд розияллоҳу анҳудан ривоят қилинади.Расулуллоҳ соллаллоҳу алайҳи васалламнинг ҳузурларига жинлар ҳайъати келганда .Эй Аллоҳнинг Расули, давоми...\n3119 16:35 / 03.09.2019


Ушбу сана арафасида келган мактубда бундай дейилади: «Мамлакатларимиз 19 февраль куни АҚШ ва Ўзбекистон ўртасида дипломатик муносабатлар ўрнатилганининг 25 йиллигини нишонлайди. Биз икки томонлама муносабатларда эришилган кўплаб натижаларимиз билан фахрланишимиз мумкин.\nКелгуси йилларда ҳам минтақавий хавфсизлик ва барқарорлик соҳасидаги умумий мақсадларимизни амалга оширишда Сиз билан ҳамкорликда ишлаймиз, деган умиддаман. Америка Қўшма Штатлари Ўзбекистон Республикаси ва унинг қўшни давлатлари суверенитети, мустақиллиги ва ҳудудий яхлитлигини, шунингдек, Сизнинг Марказий Осиёни янада тараққий эттириш ва ўзаро ҳамжиҳатлигини мустаҳкамлашга йўналтирилган саъй-ҳаракатларингизни қўллаб-қувватлайди».\nЎзбекистон Республикаси Президенти Шавкат Мирзиёевнинг Америка Қўшма Штатлари Президенти Дональд Трампга табрик мактубида бундай дейилади: «Ўтган даврда ўзаро дўстлик ва шериклик муносабатларида мустаҳкам пойдевор яратилди. Кўп қиррали ҳамкорлигимиз изчил ва кенг кўламлилик касб этди».\nДавлатимиз раҳбари мамлакатимиз ташқи сиёсатининг фундаментал принцип ва концептуал асослари ўзгармасдан қолишини алоҳида таъкидлади. Ўзбекистон Республикаси Америка Қўшма Штатлари билан анъанавий муносабатларни сақлаш, ҳар томонлама ҳамкорликни янада мустаҳкамлаш ва ривожлантиришнинг қатъий тарафдоридир.\nМактубда Америка бизнесининг мамлакатимизда узоқ муддатли фаолият юритиши ҳамда АҚШнинг етакчи корпорация ва компаниялари билан инвестициявий-технологик ҳамкорликни янада кенгайтиришдан икки томон ҳам манфаатдор экани таъкидланган.\nЎзбекистон Республикаси Президенти ўзаро англашув, ҳурмат ва манфаатдорлик тамойилларига асосланган стратегик шериклик руҳидаги муносабатларни янада ривожлантириш Ўзбекистон ва АҚШ халқлари манфаатларига хизмат қилишини қайд этган.


Koronavirus Info Telegram-канали Times.uz деб номланиб, ўз йўналишини бутунлай ўзгартирди - Daryo\n13:55, 24.06.2021 25456\nKoronavirus Info Telegram-канали Times.uz деб номланиб, ўз йўналишини бутунлай ўзгартирди\nЎзбекистонда коронавирус ҳақида маълумот берувчи Koronavirus Info Telegram-канали очилган эди. Ушбу канал 24 июнь куни Times.uz деб номланиб, ўз йўналишини бутунлай ўзгартирди.\nЭндиликда ушбу каналда фақат коронавирус ҳақида эмас, бошқа янгиликлар ҳам бериб борилади. @koronavirusinfouz учун эса айни пайтда 50 нафардан ортиқ обуначи бўлган янги канал очилди.\nKoronavirus Info иккинчи карантин авжига чиққан пайтда Ўзбекистондаги энг оммабоп Telegram-канал эди — обуначилар сони 1,4 миллион кишига етганди. Махсус комиссия ахборотлари ҳам айнан шу каналда эълон қилинар эди. Канал верификацияга ҳам эга эди. Карантин юмшагач, одамлар канални тарк эта бошлади ва июнь ойига келиб 400 мингдан сал кўпроқ обуначи қолди.\nКанал эгалари эса пандемияга оид бўлмаган хабарларни ҳам беришда давом этди. Бундай хабарлар 8 июндан #Timesuz хештеги билан берила бошлади. Эътиборли жиҳати, каналда 15 мартдан 22 апрелгача бўлган барча постлар ўчирилган. Махсус комиссия қарорлари ҳам ўчиб кетган.\nМаълумот учун, Koronavirus Info Telegram-каналини 2020 йилнинг баҳорида ўша вақтда Ёшлар Иттифоқи марказий кенгаш раисининг инқирозий пиар менежмент бўйича маслаҳатчиси, кейинчалик Миллий масс-медиани қўллаб-қувватлаш ва ривожлантириш жамоат фонди матбуот котиби бўлган Ҳикматилла Убайдуллаев очган.\n07:26, 06.01.2022 176528\n12:53, 23.01.2022 155224\n15:35 Бугун 924\n15:14 Бугун 3056\n15:02 Бугун 4704\n14:55 Бугун 6003\n19:23, 28.01.2022 92863\n08:31, 28.01.2022 77818


ЎзА - ЭКСПОРТ. Ўзбекистоннинг 53 хилдан зиёд мева-сабзавоти 60 дан ортиқ давлатга етказиб берилмоқда\nСоҳа вакиллари бу борада ҳеч қандай тўсиқ йўқлигини айтишмоқда. Ҳозирда банк кафолатисиз, суғуртасиз маҳсулотни экспорт қилиш мумкин. Лекин унинг пули 120 кун оралиғида экспорт қилган ташкилот ҳисоб-рақамига келиб тушиши керак экан. Шунингдек, авваллари тариқ, картошка кабиларни четга чиқариш мумкин бўлмаган бўлса, эндиликда рухсат берилди.\nБу эса экспорт ҳажмини оширишда қўл келмоқда. Жорий йилда мамлакатимизда 1 млрд. доллардан зиёд миқдорда мева-сабзавот маҳсулотларини экспорт қилиш мўлжалланмоқда. Айни вақтда қарийб 700 млн. доллар миқдорида мева-сабзавот маҳсулотлари хорижга етказиб берилди.\nМаълумотларга кўра, ошқовоқ, қулупнай, қалампир, пиёз, кўк пиёз, картошка, лавлаги, шолғом, шафтоли, лимон, анор, узум, бодом, писта, майиз кабилар ўтган йилга нисбатан кўп экспорт қилинибди.\nМаҳсулот кўп экспорт қилинган бўлса, унинг географиясида қандай ўзгаришлар бор? Маҳсулотимиз янги бозорларни забт эта олаяптими?\nЯнада самарадорликни таъминлаш учун нималар тўсиқ бўлмоқда? Бу каби саволларга Ўзбекистон фермер, деҳқон хўжаликлари ва томорқа ер эгалари кенгаши вакили Ҳусан Ғиёсов шундай изоҳ берди:\n– Ҳозирда 55 туман мева-сабзавот етиштириш билан шуғулланмоқда, – дейди Ҳ. Ғиёсов. – Қамаши, Ховос, Нурота, Хива, Олтиариқ, Мирзаобод, Чортоқ каби туманлар шулар сирасидандир. Мисол учун, ўтган йили 50 та давлатга 30 дан ортиқ мева-сабзавот маҳсулоти экспорт қилинган. Ҳозирда эса 53 хилдан зиёд мева-сабзавот 60 дан ортиқ давлатга етказиб берилди. АҚШ, Канада, Сингапур, Кипр, Туркия, Германия, Франция, Испания, Хорватия, Япония каби кўпгина давлатларни мисол келтириш мумкин.\nКелгусида ижобий ютуқларни янада кенгайтириш, замонавий хизматларни ташкил этиш мақсадида Жиззах вилоятининг Ғаллаорол, Зомин, Самарқанд вилоятининг Булунғур, Ургут, Фарғона вилоятининг Олтиариқ ва Қува туманларида қишлоқ хўжалиги кооперациялари ташкил этилмоқда. Келгусида бундай кооперациялар ҳар бир туманда жорий этилади.


Fiat Chrysler Хитойда 70 мингга яқин машинасини қайтариб олади\n11:07 / 22.10.2016\nХХР ҳукумати Fiat Chrysler автомобилсозлик компаниясининг Хитойдаги шўъба корхонасига 68699 дона Viaggio моделини қайтариб олишга кўрсатма берди. Синьхуа агентлигининг хабар қилишича, автомобилларнинг узатмалар қутисида нуқсонлар аниқлангани бунга сабаб бўлган.\n"Автомашиналарнинг узатмалар қутисида носозлик аниқланган", - дея ХХР сифатни назорат қилиш, текшириш ва карантин Давлат бошқармаси ҳисоботидан иқтибос келтиради агентлик. Бошқармага кўра, бу нуқсон узатмалар қутисини бошқариш блокидаги микросхема ишини бузиши мумкин. Шу боис, хавфсизликка таҳдид пайдо бўлиш эҳтимоли мавжуд.\nҚайтариб олиш дастури 2017 йил 10 мартдан бошланади. Автомобилсозлик компанияси нуқсонни ўз ҳисобидан бартараф этади. Кўрсатмага мувофиқ, 2012 йил 26 августидан 2014 йил 14 октябргача ишлаб чиқилган Viaggio русумли машиналар қайтариб олинади.\nХитой Fiat Chrysler нуқсон Давлат бошқармаси


Рўзиқул Бердиев: «Чемпионатдан ҳам кўра кубок учун кураш қизғин бўлади» - "Насаф" ФК расмий веб-сайти\n23 Jul 2020 Янгиликлар, Ўзбекистон Кубоги\nРўзиқул Бердиев: «Чемпионатдан ҳам кўра кубок учун кураш қизғин бўлади»\nХабарингиз бор, бугун Ўзбекистон Кубоги гуруҳ босқичи учун қуръа ташлаш маросими бўлиб ўтди. Қуръа натижасига кўра жамоамиз билан биргаликда «Сурхон», «Қизилқум» ҳамда «Машъал» жамоалари «Б» гуруҳидан ўрин олишди.\nЖамоамиз бош мураббийи Рўзиқул Бердиев бугунги қуръа ҳақида ўз фикрлари билан ўртоқлашди.\n“Ўзбекистон кубоги учун бўлиб ўтган қуръа ташлаш маросимини кузата олмадим. Чунки жамоамиз билан кечки машғулотларни олиб бораётгандик. Қуръа натижалари билан интернетда танишдим. Ўйлайманки гуруҳдаги жамоалар бир-бирларига мос тушишди. Кубок учун курашлар муросасиз кечади. Кўп жамоалар кубокни қўлга киритишни ўз олдиларига мақсад қилишади. Бу йилги футбол мавсуми шуни кўрсатаябдики кўп жамоаларнинг кучлари тенглашган. Шунинг учун кубок учун бўладиган кураш чемпионатимиздан-да қизиқарлироқ бўлади”,- дейди Рўзиқул Бердиев.


Alibaba шўъбаси MoneyGram хизматини харид қилди\n17:10 / 27.01.2017\nХитойлик машҳур миллиардер тадбиркор Жек Манинг Alibaba Group компаниясининг молиявий шўъба корхонаси — Ant Financial — Американинг MoneyGram International Inc халқаро пул ўтказмалари хизматини харид қилишга келишиб олди. Битим қиймати 880 млн долларни ташкил этди, деб хабар қилмоқда Bloomberg агентлиги.\nХабарларга қараганда, Ant Financial MoneyGram хизматининг ҳар бир акцияси учун 13,25 доллардан нақд тўлайди. Америка компаниясининг акцияси 25 январь кунги савдоларда 11,88 доллардан сотилган. Шундай қилиб, қимматли қоғозларга қўшилган устама 11,5 фоизни ташкил этган.\nMoneyGram битим амалга оширилгач, ўз бренди остида ишлашни давом эттиради ҳамда Далласдаги бош қароргоҳини сақлаб қолади. Компания тармоғи 200 мамлакатдаги 350 мингдан ортиқ бўлимни ўз ичига олади. MoneyGram тизимларида 2,4 млрд ҳисоб рақами рўйхатга олинган.\nMoneyGram Ant Financial компаниясининг иккинчи йирик хариди ҳисобланади. 2016 йилда Ant Financial кўзни скан қила оладиган дастурий таъминот ишлаб чиқишга ихтисослашган EyeVerify Inc фирмасини харид қилган эди.\nAnt Financial компанияси хизматидан Хитойнинг ўзида 450 млн киши фойдаланади. Ant Financial бозор қиймати 75 млрд доллар деб баҳоланади.


Франциялик ёзувчи исломий исмларни тақиқлашни таклиф қилди | Azon.uz - Ахборот-таҳлилий портал\n1355 19:15 16.09.2021\nПрезидент сайловида қатнашишни режалаштираётган франциялик ёзувчи Эрик Земмур мамлакатда мусулмонча исмларни тақиқлаш таклифи билан чиқди. ArabNews хабарида айтилишича, у аввалроқ иммиграцияни чеклаш ҳамда Франциядаги мусулмонларни француз маданияти ва анъаналарига риоя қилишга мажбурлаш ҳақида фикр билдирган эди.\nЯқинда Земмурнинг “Франция охирги сўзини ҳали айтгани йўқ” номли китоби нашрдан чиқади. Унинг айтишича, агар президент этиб сайланадиган бўлса, болаларга насронийча ёхуд қадимги тарихга хос исмлар қўйишни кўзда тутувчи Наполеон Бонапарт қабул қилган ва 1993 йилда Франсуа Миттеран бекор қилган қонунни тиклайди.\n«Мен 1803 йилдаги қонунни тиклайман. Французлар ўғлига Муҳаммад деб исм қўя олмайди. Менимча, биз француз миллатини қайтадан шакллантиришимиз зарур. Муҳожирларнинг олдинги авлоди исмларимизни ўзгартириб юборди. Уч авлод ўтгандан кейин ҳам муҳожирлар ўғлига Муҳаммад деб исм қўяётганидан хафаман», – деди исломофоб ёзувчи.\nФранция ёзувчи мусулмонлар Исломий исмлар Махсус


Бош саҳифа / Соғлиқни сақлаш / Болаларда эхинококкоз: шифокорлар лапароскопик опе...\nБолаларда эхинококкоз: шифокорлар лапароскопик операция қилишни қатъиян тавсия қилишади\nБаъзи мутахассисларнинг баёнотларига қарамай, эхинококкоз касаллиги болалар жарроҳлигида асосий муаммолардан бирилигича қолмоқда. Бугун болалар шифохоналари замонавий эндовизуал ускуналар билан жиҳозланган бир пайтда касалликни даволашда қандай технологияни танлаш ҳақидаги саволлар ҳар қачонгидан ҳам кўпроқдир. Нима яхшироқ: анъанавий технологиями ёки замонавий? Бу саволга жавобни Республика болалар кам инвазив ва эндовизуал хирургияси илмий-амалий маркази мутахассислари беришади.\n– Илгариги илмий адабиётларда кишилар ўртасида эхиноккокоз касаллигига чалиниш сезиларли равишда пасайгани ёзилган, балки бу олдинлари ташхис қўйиш усулларининг номукаммал бўлгани ва аҳолининг санитария-гигиена қоидаларига риоя қилишидаги бир қадар ўсиш туфайлидир, – дейди марказ шифокори Шавкат Салимов. – Аслида эса дунё тиббий адабиётларининг кўпларида эхинококкоз касаллиги катта тиббий-ижтимоий муаммолигича қолаётганини таъкидламоқда.\nЭхинококкоз — бу бутун дунёда кенг тарқалган паразитиоз касалликдир. Чорвачилик ривожланган жойларда унга чалиниш даражаси анча юқори.\n–Ҳозирги пайтда эхиноккозни даволашнинг ягона самарали усули жарроҳлик аралашуви бўлиб қолмоқда. Эхиноккозни жарроҳлик йўли билан даволашни шартли равишда анъанавий (очиқ) ва кам инвазив (ёпиқ) турларга бўлиш мумкин, – деб тушунтирди шифокор Шавкат Салимов. – Ўз навбатида кам инвазив тури ҳам пункция жараёни ва лапароскопик операцияга бўлинади. Эндовизуал операцияларга қарши кўрсатмалар мунозара мавзусига айланмоқда.\nОперациядан кейин тезроқ тикланиш ва соғайиш болалар хирургиясида пайдо бўлган энг долзарб масалалирдан бири ҳисобланади. Жигар эхиноккозига чалинган болаларни қайси усулда операция қилган маъқул?\nЖигар эхиноккозига чалинган 208 та беморни даволаш натижалари таҳлил қилинди. Операция турига кўра барча беморлар икки гуруҳга бўлинди: назорат гуруҳи – «очиқ» усулда операция қилинган ва асосий гуруҳ – лапароскопик йўл билан.\n– Болаларда лапароскопик операциялар уларнинг баданида жароҳат изи камроқ бўлишини таъминлайди. Бундай операциядан кейинги давр анъанавийси билан қиёслаганда бироз енгил ўтади. Беморнинг шиқохонада ётиш муддати икки баробарга қисқаради, операциядан кейинги асоратлар бир неча бор кам учрайди, – дейди Шавкат Салимов. – Мана шунинг учун ҳам биз шифокорларга бу касалликни даволашда янги технологиялардан фойдаланишни қатъий суратда тавсия қиламиз.


Тошкентда 7 қаватли йирик гипермаркет очилади - UzNews.uz\nҚурилиш моллари, автомобиль қисмлари, кийим, маиший кимё, кинотеатр, аттракционлар ва бошқа кўплаб нарсаларни ўз ичига оладиган Stroy Mart савдо маркази 2022 йилда ташриф буюрувчиларга ўз эшикларини очади.\nХаридлар ва ҳордиқ чиқариш учун кўплаб таклифларга эга бўладиган Stroy Mart савдо маркази тўлиқ замонавий техника қоидалари асосида жиҳозланган етти даражадан иборат бўлади. Марказни қуриш жараёнида хавфсизликни таъминлаш бўйича барча чора ва стандартлар тўплами қўлланилади. Объектнинг умумий майдони 200 минг квадрат метрни ташкил қилади.\nҚулай жойлашув ва савдо павильонларининг кўплиги шарофати билан, мажмуа бизнесингиз учун Level Up ва катта мижозлар оқимига кафолат беради.\nБино ертўласида объект ташриф буюрувчилари учун барча қулайликларга эга қўриқланувчи модернизацияланган ва қулай ерости автотураргоҳи жойлашади.\nЦоколь ва биринчи қаватда маҳсулотларнинг энг зўр ассортиментига эга йирик озиқ-овқат дўкони бўлади, улар орасида харидорлар чет эл дўконлари токчаларида намойиш этилган озиқ-овқат брендларини кашф этишлари мумкин.\nИккинчи қаватда маҳаллий ва хорижий ишлаб чиқарувчиларнинг катта ассортиментдаги маҳсулотларига эга йирик автомобиль қисмлари ва қурилиш моллари дўкони жойлашади.\nУчинчи қаватдан эса парфюмерия, косметика ва маиший кимё маҳсулотлари ҳамда эркаклар, аёллар ва болалар учун ўрта ва премиум даражадаги дунё брендларининг кийим дўконлари ўрин олади.\nТўртинчи қаватда йирик канселярия ва китоб дўконлари, шунингдек, маиший техника бўйича энг йирик савдо нуқталаридан бири пайдо бўлади.\nБешинчи қават ўйин-кулги ва дам олишни яхши кўрадиганларни хурсанд қилади: у ерда SPA-зона, гўзаллик салонлари ва йирик болалар майдончаси бўлади.\nГипермаркетнинг охирги қаватида меҳмонларга бутун дунё таомларини татиб кўриш имконини берадиган фуд-корт бўлади. Шу ернинг ўзида юқори технологик экран, аудиотизим ва ташриф буюрувчилар учун энг қулай ўриндиқлардан фойдаланиладиган замонавий кинотеатр ҳам жойлашади.\nГипермаркетнинг 3D-схемаси билан бу ерда танишиш мумкин:\nТашриф буюрувчилар учун қулайликлар\nГипермаркет ҳудудида 1660 ўринга мўлжалланган 34 минг квадрат метрга эга кўп поғонали автотураргоҳ қурилади. Шаҳарга панорама кўриниш очиладиган автотураргоҳ томида эса бир нечта футбол майдонлари бунёд этилади. Бино яқинида 10 минг кишини ўзига сиғдира оладиган 16 турдаги аттракционларга эга боғ жойлашади.\nБизнес учун қулайликлар\nСавдо маркази ичида 250 квадрат метрдан 1150 квадрат метргача бўлган тахминан 29та офислар қурилиши режалаштирилган.\nStroy Mart савдо марказида ўз бизнеси учун жой харид қилмоқчи бўлган барча хоҳловчилар учун совғалар тайёрлаб қўйган: олти ой ичида жой сотиб олган харидорга олтин рақам берилади. Ушбу муддат тугаганида, тасодифий рақамлар генератори ёрдами билан беш нафар ғолиб аниқланади, уларнинг бир нафарига Nexia-3 автомобили ва қолганлари Damas автомобили берилади.\nСавдо маркази барчани ўзига тортадиган масканга айланади. Ҳозирда лойиҳа устида ҳақиқий профессионаллар ишлаётган бўлиб, унда янги дизайнерлик ечим ва концепциялари ҳамда хизмат ва технологиялари назарда тутилади ва булар ташриф буюриш жараёнини максимал даражада қулай ва эсда қоларли қилади.\nМарказнинг энг асосий фарқларидан бири шундаки, бу ерда ташриф буюрувчилар барча керакли нарсаларни битта ташрифда олиб кетишлари мумкин.\nЙирик Stroy Mart савдо марказини ишга тушириш 2022 йилга режалаштирилган.\nЭлектрон манзил: stroymart.info@gmail.com\nТелефон рақамлари: +998938408888, +998931048888\nStroy Mart'нинг ижтимоий тармоқлардаги саҳифалари:\n9 январь, 17:54\nЖиззахда қурилаётган кўп қаватли уйнинг бир қисми қулаб тушди\n10 январь, 19:43\nЖиззахда қарама-қарши йўналишдаги автотранспортлар иштирокидаги ЙТҲларда 2 нафар фуқаро вафот этди


“Omicron” тадқиқи: янги штамм вакциналардан яхшироқ ҳимояланган | Qalampir.uz\n“Omicron” тадқиқи: янги штамм вакциналардан яхшироқ ҳимояланган\nБу қизиқ\t09 Декабрь 2021 14:09 5547\nКомпания ўтказган тадқиқот натижасига кўра, “omicron”га қарши Comirnaty вакцинасининг уч дозаси билан эмланиш икки дозали вакцинациядан кўра самаралироқ ҳимоя қилишини кўрсатган.\nҚайд этилишича, тадқиқот бир қанча фактларни очиб берган. Биринчидан, тадқиқотчилар янги пайдо бўлган далилларни тасдиқладилар, янги “omicron” вариантини антикорлар билан нейтраллаш ҳақиқатан ҳам SARS-CoV-2 га нисбатан камайган. Шундай қилиб, уларнинг маълумотларига кўра, янги вариантнинг вирусли зарраларини бир хил даражада нейтраллаш учун “нормал” вирусга қараганда ўртача 25 баравар кўпроқ антикор керак бўлади.\nИккинчидан, ишлаб чиқувчилар вакцинанинг учинчи, кучайтирувчи дозаси антикорлар даражасини тахминан 25 баравар оширади, деб хабар бермоқда. Бошқача қилиб айтадиган бўлсак, учинчи эмлашдан кейин нейтралланиш вакцина икки марта киритилганда асл штамм учун кузатиладиган даражага етади. Бу Германиядан мустақил тадқиқотчилар томонидан олинган дастлабки маълумотлар билан билвосита тасдиқланган.\nЎз навбатида, Германиянинг BioNTech раҳбари Уғур Шаҳин компания “omicron”га қарши махсус вакцина устида ишлашни давом эттиришини таъкидлади. Ишлаб чиқарувчилар унинг 2022 йил март ойида сотувга чиқишига умид қилишмоқда.\n15 Май 16:43 47120\n16 Май 22:21 24500\n16 Май 21:06 22996\n15 Май 18:10 22856\n16 Май 22:10 22288


Асосий -> Янгиликлар -> Қўмита янгиликлар -> Пойтахтимизда жаҳон илм-фани ривожига муносиб ҳисса қўшаётган фаол ва изланувчан олимларни тақдирлаш маросими бўлиб ўтди.\nПойтахтимизда жаҳон илм-фани ривожига муносиб ҳисса қўшаётган фаол ва изланувчан олимларни тақдирлаш маросими бўлиб ўтди.\nЎзбекистон Республикаси Фан ва технологиялар агентлиги бош директори М.Болтабоев ва бошқалар мамлакатимизда илм-фанни ривожлантириш, унинг моддий-техник базасини мустаҳкамлаш ва модернизация қилиш, илғор технологияларни кенг татбиқ этиш, олимларнинг меҳнатини муносиб рағбатлантириш борасида кенг кўламли ислоҳотлар амалга оширилаётганини таъкидлади.\nНомзодлар мамлакатимиздаги олий таълим ва илмий муассасаларда фаолият юритаётган олимлар ҳисобланади. Уларнинг илмий ишлари “Web of Science” халқаро илмий-таҳлилий электрон маълумотлар базасига кирган илмий нашрларда сўнгги 10 йил ичида чоп этилган илмий мақолаларнинг сони ва уларга келтирилган ҳаволалар асосида баҳоланди.\nТақдирлаш маросимида биринчи, иккинчи ва учинчи ўринни қўлга киритган олимлар моддий рағбатлантирилди. "Энг яхши аёл тадқиқотчи", "Энг яхши ёш олим", "Энг яхши илмий журнал", "Энг яхши олий таълим муассасаси", "Энг яхши илмий-тадқиқот муассасаси" номинациялари бўйича ғолиблар фахрий ёрлиқ ва қимматбаҳо совғалар билан тақдирланади.\nФанлар академиясининг Астрономия институти етакчи илмий ходими Аҳмаджон Абдужабборов астрономия соҳасида самарали фаолият юритаётган ёш изланувчан олимлардан бири. У астрофизика соҳасида нафақат мамлакатимиздаги, балки Германия, Чехия, АҚШ, Хитой сингари давлатларнинг нуфузли илмий муассасалари тадқиқотчи олимлари билан ҳам ҳамкорликда илмий изланишлар олиб бормоқда. Ёш олимнинг 40 дан ортиқ илмий мақоласи жаҳоннинг етакчи илмий журналларида чоп этилган. Олимнинг изланишлари юқори баҳоланиб, бугунги тадбирда “Энг яхши ёш олим” номинациясида ғолиб, деб топилди.\n– Бугунги тадбир ҳам юртимизда биз, ёшларни ҳар томонлама қўллаб-қувватлаш, ёшларга кўрсатилаётган эътибор ва ғамхўрликнинг яна бир намунасидир, – дейди А.Абдужабборов. – Бизга яратилган чексиз имкониятлар нафақат мамлакатимизда, балки, бутун дунёда илмий салоҳиятимизни намоён этишимизга замин яратмоқда. Бизга билдирилган ишончни оқлаб, келажакда астрофизика соҳаси бўйича аждодларимизга муносиб издош бўлишга ҳаракат қиламиз.


Севара Назархон қўшхотинлик ҳақида фикр билдирди – ВОҲА\n«Правда24» дастурида чиқиш қилган Севара дастур бошловчисининг «Қўшхотинлик ҳолати юртингизда учрайдими? Бу ҳолатга сиз қандай қарайсиз?» деган саволига жавоб берди.\n— Шахсан мен буни нотўғри деб ҳисоблайман. Чунки, менимча инсон битта инсон билан яшаши керак. Агар у билан муаммолари бўлса, марҳамат, ажрашсин в бошқаси билан яшасин. Мен ана шундай бироз замонавий фикрлайман. Чунки болаликдан шундай тарбия кўрганмиз.


Адабиётни қандай қидириш мумкин? | JW.ORG ёрдам\nJW.ORG сайтимиздаги АДАБИЁТЛАР сарлавҳаси остида электрон, аудио ва видео шаклида юзлаб маълумотлар мавжуд. Ушбу мақоладаги кўрсатмаларга риоя қилиб, излаган адабиётингизни топишингиз мумкин.\nАдабиётни номи бўйича қидириш\nМуайян журналнинг сонини қидириш\nАдабиётнинг барча форматларини кўрсатувчи дисплей\nАдабиётни маълумот бўйича қидириш\nАдабиётнинг номи ёки номидаги бирон қисмни билсангиз, қуйида таърифланган усулни қўллаб, уни тезда топишингиз мумкин.\nАДАБИЁТЛАР > КИТОБЛАР ВА РИСОЛАЛАР сарлавҳаси остида.\nБарча адабиётлар тугмачаси остида чиқадиган рўйхатга босинг ёки излаган адабиётингиз номидаги бирон сўзини теринг. Айтайлик, «Муқаддас Китоб таълимотлари» китобини қидиряпсиз, унда «таълимотлар» сўзини теринг. Шунда, чиқадиган рўйхат анча қисқаради. Сўнг, керакли китобнинг номини танланг.\nҚидирув тугмачасига босинг.\nАДАБИЁТЛАР > ЖУРНАЛЛАР сарлавҳаси остида.\nБиринчи саҳифада, «Уйғонинг!» ва «Қўриқчи минораси» (тарқатиш сони) журналларининг сўнгги тўртта нашрини ҳамда «Қўриқчи минораси»нинг тадқиқ сони ва соддалаштирилган нашрининг саккизтасини кўришингиз мумкин. (Ушбу нашрларнинг баъзилари айрим тилларда мавжуд эмас.) Муайян журналнинг сонини қидириш учун, қуйидаги қадамларга амал қилинг:\nЧиқадиган рўйхатда муайян журналнинг сонини ва йилини танланг.\nАдабиётлар иккита турли шаклда чиқиши мумкин, яъни сетка ва рўйхат кўринишида.\nАдабиётларнинг қисқача рўйхати чиқиши учун, Сетка кўриниш тугмачасига босинг. Ушбу дисплейда тўла маълумот кўринмайди.\nСетка кўринишда адабиётларнинг муқоваси, юклаб олиш белгиси ва ҳар бир адабиётнинг номини кузатиш мумкин. Адабиётлар турли форматларда мавжуд ва ўзингизга мосини юклаб олиш учун, кераклигини танланг ёки мобил электрон воситаларда кераклигини босинг. Уларни нафақат электрон шаклда, балки аудио форматда юклаб олиш мумкин.\nКўринишни ўзгартириш учун Рўйхат кўриниш тугмачасига босинг.\nРўйхат кўриниш тугмачасига босганда, ҳар бир адабиётнинг мавжуд бўлган барча форматлари кўринади.\nАйрим адабиётларнинг қўшимча, жумладан йирик ҳарфли нашрлари мавжуд. Форматга (масалан, PDF) боссангиз, бу адабиёт яна қандай шаклда мавжуд эканини кўрсатувчи диалог ойначаси чиқади. Кейин, юклаб олмоқчи бўлганингизни танланг.\nАгар адабиёт онлайн режимида ўқиш мумкин бўлган веб-саҳифада мавжуд бўлса, Қидириш тугмачасидан фойдаланиб, муайян сўз ёки иборани киритинг ва керакли мақола ёки бобни изланг.\nҚидирув тугмачасига босинг. Матн ёзиладиган ойначага, керакли сўз ёки иборани киритиб, сўнг Қидирув тугмачасига босинг. Агар адабиётдаги бир нечта очқич сўз ёки ибораларни билсангиз, уларни киритинг. Шунда, қидираётган мавзуингизга тегишли боб ёки мақола қидирув натижасини кўрсатувчи рўйхатнинг бошида чиқиши мумкин.\nҚуйидагиларга амал қилиб, рўйхатда чиққан адабиётлар қаторидан кераклигини танланг:\nКенгайтирилган қидирув ёки Қўшимча созлаш тугмачасига босинг.\nКатегория ёзуви остида Адабиётлар рамкасини танланг.


Релаксил – medu.uz – Дорилар ҳақида маълумотлар ўзбек тилида\nHome Йўриқномалар Релаксил\nПрепаратнинг савдо номи: Релаксил\nДори шакли: қаттиқ капсулалар\nфаол моддалар: 125 мг валериананинг 0,8% ли қуруқ сув-спиртли экстаркти (Valeriana officinalis L.), 25 мг қалампир ялпизнинг қуруқ экстракти (Mentha piperita L.), 25 мг доривор лимонўтнинг қуруқ экстракти (Melissa officinalis L.);\nёрдамчи моддалар: микрокристалл целлюлоза, картошка крахмали, оғир магний оксиди, сувсиз коллоид кремний диоксиди, магний стеарати.\nҚаттиқ желатин капсула азорубин (Е 122) ва қора бриллиант BN (Е 151) бўёвчилари сақлайди.\nТаърифи: қаттиқ желатин капсулалар №2. Капсуланинг корпуси ва қопқоқчаси яшил рангда. Капсула ичидагиси – киритмали қўрғир-жигаррангдан то кулранг-жигарранггача бўлган кукун ёки прессланган масса.\nАТХ коди: N05CМ.\nРелаксил – енгил седатив таъсирга эга ўсимликдан олинган мажмуавий препаратдир. Препарат тинчлантирувчи самара кўрсатади ва кучсиз транзитор асабийлашишда (ақлий юклама, қўзғалган ҳолат, таъсирчанликда кундалик седатив восита сифатида) қўлланади.\nВалериана седатив таъсир кўрсатади. У безовталик, қўзғалиш ва асабий юклама оқибатидаги зўриқиш каби таъсирчанлик симптомларида ҳолатга ижобий таъсир кўрсатади. Уйқусизликда тезроқ уйқуга кетишга ёрдам беради.\nЛимонўт шунингдек седатив ва спазмолитик таъсир кўрсатади.\nҚалампир ялпиз тинчлантирувчи препаратларда валериана билан бирга анъанавий қўлланади.\nРелаксил кучли таъсир қилувчи тинчлантирувчи воситаларни қўллаш мақсадга мувофиқ бўлмаган неврозларда қўлланади.\nПрепаратнинг фармакокинетик тадқиқотлари ўтказилмаган.\nҚуйидаги симптомлар билан кечувчи неврозларда:\nдиққатни жамлашни пасайиши;\nуйқуни бузилишларида қўлланади.\nКатталар ва 12 ёшдан ошган болаларга: ақлий юклама, қўзғалган ҳолат ёки таъсирчанликда – 2 капсуладан суткада 2 марта; уйқусизликда – 2 капсуладан уйқудан\n1 соат олдин буюрилади. Капсулаларни бутунлигича, овқатланишдан қатъий назар сув билан қабул қилинади. Релаксил препарати учун таъсирни аста-секин намоён бўлиши характерли. Даволашнинг оптимал самарасига эришиш учун препаратни камида 2 ҳафта давомида узлуксиз қўллаш тавсия этилади. Даволаш муддати чекланмаган. Препаратни ҳатто узоқ вақт қўллаганда ҳам кўникиб қолиш кузатилмайди.\nДаволаш тўхтатилгандан кейин бекор қилиш синдроми кузатилмайди. Агар даволаш бошлангандан кейин 14 давомида ҳолатнинг яхшиланиши кузатилмаса, шифокор билан маслаҳатлашиш керак.\nПрепарат одатда яхши ўзлаштирилади, лекин баъзида меъда-ичак йўллари томонидан симптомлар (кўнгил айниши, абдоминал спазмлар) пайдо бўлиши мумкин, уларнинг тез-тезлиги аниқланмаган. Жуда кам ҳолларда уйқучанлик, астеник кўринишлар (ҳолсизлик, кайфиятни пасайиши) кузатилган. Агар бошқа ножўя кўринишлар (масалан, юқори сезувчанлик реакциялари – тошмалар, қичишиш, терини қизариши) пайдо бўлса, шифокорга мурожаат этиш керак.\nПрепаратни бошқа дори воситалари билан ўзаро таъсири юзасидан тадқиқотлар ўтказилмаган. Синтетик ухлатувчи воситалар билан мажмуада қўллашдан олдин тиббий диагностика ва шифокор кузатуви талаб этилади. Бир вақтда қўлланилганда бошқа седатив ва ухлатувчи воситаларнинг таъсири кучайиши мумкин.\nҚўллашдаги хавфсизликнинг тегишли чоралари\nЖигар фаолиятини оғир бузилишлари ёки анамнезида оғир жигар касалликлари бўлган пациентларда препаратни эҳтиёткорлик билан қўллаш керак. Депрессияси бўлган беморларда препаратни қўллаш тавсия этилмайди.\nПрепарат капсула қобиғининг таркибида азорубин (Е 122) ва қора бриллиант (Е 151) бўёвчиси сақлайди, улар юқори сезувчанлиги бўлган шахсларда аллергик реакциялар чақириши мумкин.\nҲомиладорлик ёки эмизиш даврида препаратни қўллашнинг самарадорлиги ва хавфсизлиги аниқланмаган, шунинг учун Релаксилни бу даврда қўллаш тавсия этилмайди.\nПрепарат 12 ёшгача бўлган болаларга буюрилмайди.\nПрепарат тавсия этилган дозаларда автомобилни бошқариш ёки бошқа механизмлар билан ишлаш қобилиятига таъсир қилмайди, лекин препаратнинг седатив таъсири туфайли, шахсий сезувчанликни аниқлаганча эҳтиёткорликка риоя қилиш тавсия этилади.\nПрепарат яроқлилик муддати ўтгач ишлатилмасин ва болалар ололмайдиган жойда сақлансин.\nСимптомлари. Тахминан 20 г валериана илдизларининг, препаратнинг 42 капсуласига эквивалент бир марталик дозаси юқори толиқиш, абдоминал спазмлар, ёруғликка сезувчанлик, қўлларда тремор, қорачиқларни кенгайиши, тушкунлик, иш қобилиятини ва диққатни жамлашни пасайиши, бош айланиши каби кучсиз симптомларни чақириши мумкин. Бу симптомлар 24 соат давомида ўтиб кетади. Лимон ўти барглари ва қалампир ялпиз дозасини ошириб юборилиши ҳақида хабарлар йўқ.\nДаволаш: симптоматик даволаш (меъдани ювиш, фаоллаштирилган кўмирни қўллаш).\n10 капсуладан блистерда, 2 блистердан қутида.


ХАЛҚИМИЗНИ ЗУЛМ, КОРРУПЦИЯ, ҲУҚУҚСИЗЛИК ВА ҚАШШОҚЛИКДАН ХОЛОС ЭТИШ! – Birdamlik.info\nЎзбекистон “Бирдамлик” Халқ Демократик партияси Қурултойининг Кун тартиби якунланиш арафасида.\nШунингдек, Қурултойда биз билан бирга ва интернет орқали биз билан бирга иштирок этаётган вакилларга ўз ташаккуримни билдираман.\nҚурултой вакиллари бугун нафақат “Бирдамлик”чилар учун, балки ўзбек миллати учун, барча юртдошларимиз учун ҳаётий зарур сиёсий қадам ташланди ва карор кабул килинди. “Бирдамлик” Халқ Демократик ҳаракати янги “Бирдамлик” Халқ Демократик партиясига айланди.\nПартиямиз Қурултойи ўн тўрт ярим йил давомида орттирилган сиёсий, ташкилий, назарий ва амалий тажрибани ва йиғилган масалаларни таҳлил этди.\nБиз сиёсий, иқтисодий, ижтимоий, ҳуқуқий, маънавий, тиббий, бандлик, технология ва маданий жабҳалар бир-бирига узвий боғлиқ эканини, халқимизга ўн тўрт ярим йилдан бери тушунтириб келаяпмиз. Қашшоқлик, оммавий ишсизлик, болалар меҳнатидан аёвсиз фойдаланиш, кўплаб бегуноҳ кишиларнинг қамалиши диктатура тутган йўлнинг нақадар адолатсиз эканини кўрсатади. “Биз шахснинг ҳақиқий озодлиги, унинг иқтисодий хавфсизлиги ва мустақиллигисиз мумкин эмаслигини аста-секин, лекин янада аниқроқ тушундик. Йўқсиллик ва озодликбирга бўла олмайди”, – деган АҚШни “улуғ депрессия”дан олиб чиққан президент Франклин Рузвельт. (Франклин Рузвельт «Беседы у камина» http://www.gramotey.com/?open_file=1269033897#TOC_id1059605 )\nЙўқсилликдан тўқчилликка, мустабидликдан ҳурриятга ўтиш учун биз мулкдорликнинг ҳамма шаклларини, айниқса кичик ва ўрта бизнесни қўллаймиз, бозор иқтисодиёти, тадбиркорлик йўлини тўлиқ очамиз. Чунки дунёдаги қатор ривожланган мамлакатларда мулкдорликнинг турли шакллари, қонун устуворлиги етарли даражада таъминланган, фуқароларни демократия шароитида озод, инсон ҳуқуқларига риоя қилинган, фаровон ҳолатда яшашларига замин яратилган. Биз учун бу ибрат ва тарих тасдиқлаган тараққиёт мактабидир.\nУлуғ ўзбек миллатининг, Туркистоннинг асл фарзанди Абдулҳамид Чўлпон нидосидек:\n“Халқ истаги: озод бўлсин бу ўлка,\nБир қўзғалур, бир кўпирар,\nбир қайнар, Бир интилур,\nбир ҳовлиқар, бир ўйнар,\nХалқимиз дарди, “Бирдамлик” дарди. Партиямиз Қурултойи якунида миллатдошларимиз, юртдошларимиз юрагидаги, руҳидаги энг олий, энг юксак истакларини баралла, биргаликда бор шуруримиз, бутун кучимиз ила хитоб қилайлик:\nЎЗБЕКИСТОН ОЗОД БЎЛАДИ!\nЎЗБЕКИСТОН ФУҚАРОЛАРИГА ОЗОДЛИК, ДЕМОКРАТИЯ, ИНСОН ҲУҚУҚЛАРИ ВА АДОЛАТ!\nНОЗЎРАВОН КУРАШ – ОЗОДЛИК ЙЎЛИДИР!\nЎЗБЕК ОЗОД ВА БОЙ БЎЛСИН!\nБИРДАМЛИК! БИРДАМЛИК! БИРДАМЛИК!\nБаҳодир Хон Туркистон – Ўзбекистон “Бирдамлик” Халқ Демократик партиясининг Раиси


“МТС-Ўзбекистон” лицензиясидан айрилиши мумкин\nМТС бренди остида ишлайдиган “Ўздунробита” МЧЖ фаолиятида аниқланган камчиликлар туфайли бу уяли алоқа оператори лицензиядан маҳрум бўлиб қолиши мумкин.\nБу ҳақда Ўзбекистон Давлат алоқа инспекцияси сайтида 25 июн куни ёйинланган хабарда айтилади.\nДавлат инспекцияси “олиб борилган мониторинг ҳамда мобил алоқа абонентлари йўллаган мурожаатлар таҳлили “Ўздунробита” томонидан мижозларга кўрсатилаётган мобил алоқа хизматлари сифатининг ёмонлашганини кўрсатган”ини қайд этади.\nБундан ташқари, Давлат алоқа инспекциясига кўра, мамлакатнинг турли ҳудудларида ўтказилган мониторинг натижасида Электромагнит мувофиқлик марказининг вақтинча фойдаланиш учун берилган рухсатномалари бўйича “Ўздунробита” 48 та таянч станциясини ноқонуний эксплуатация қилгани аниқланган.\nБундай қоидабузарликлар Тошкент шаҳри, Сурхондарё, Самарқанд, Андижон, Қашқадарё, Наманган, Жиззах вилоятлари ҳамда Қорақалпоғистонда аниқлангани айтилмоқда.\nМазкур қонунбузарликлар бўйича ДАИ томонидан “Ўздунробита”га тегишли кўрсатма тақдим қилинган ва ноқонуний эксплуатация қилинаётган таянч станцияларидан фойдаланишни кўрсатма олган кундан бошлаб тўхтатиш талаб қилинган.\nДавлат алоқа инспекцияси, бу кўрсатма бажарилмаган тақдирда, қонунчиликда белгиланган тартибда “Ўздунробита”га берилган лицензияни амал қилиш муддатини тўхтатиб туриш ёки тугатиш чоралари кўрилишидан огоҳлантирган.\nЎтган ҳафта МТС ширкатининг Ўзбекистондаги шўъбаси директори Беҳзод Аҳмедовнинг қочиб кетгани ҳақида хабарлар пайдо бўлганди.\nЎзбекистон ҳуқуқ идоралари уни қаллоблик ва пул ювиш амалиëтларида айблаб Interpol орқали халқаро қидирув эълон қилган эди. Лекин жума куни МТС бош директори Владимир Евтушенков бу хабарларни инкор қилгач, Interpol веб сайтида ҳам қидирувга оид хабар олиб ташланди.\n“Ўздунробита” ширкати 1991 йилда фаолият бошлаган. Кейинчалик Ўзбекистон президентининг тўнғич қизи Гулнора Каримова назоратига ўтган ширкат 2004 йилда Россиянинг МТС компаниясига сотилган.\n“Ўздунробита” алоқаси Ўзбекистоннинг 94 фоиз ҳудудини қамраб олиши ва қарийб 10 миллион абонентга эга экани айтилади.


Ироқ Президенти Жалол Талабоний касалхонага ётқизилди\n02 декабр 2020, Тошкент вақти: 07:45\nИроқ президенти Жалол Талабоний.\nИроқ ҳукуматидаги манбалар президент Жалол Талабоний миясига қон қуйилганини айтишмоқда.\nИроқ президентининг Интернетдаги сайтида унинг аҳволи “барқарор” ва “тана аъзолари нормал ишлаётгани” билдирилган.\nУндан олдин эълон қилинган баёнотда саломатлиги ёмонлашгани сабабли 79 ёшдаги Талабоний душанба куни кечқурун “реанимация бўлими”га ётқизилгани билдирилган.\nЖалол Талабоний 2008 йилда АҚШда юрагини операция қилдирган. 2007 йилда тана сувсизланиши ва чарчашга қарши Иорданияда даволанган.\nЖалол Талабоний Курдистондаги йирик сиёсий партиялардан бири бўлган Курдистон ватанпарварлар иттифоқи партияси асосчисидир.\nТалабоний 2005 йилда араб миллатига мансуб бўлмаган Ироқнинг биринчи президенти бўлган.


Finance.uz - Олтин ва бензиннинг баҳоси ўсди\nОлтин ва бензиннинг баҳоси ўсди\nЖорий йилнинг 9-13 сентябрь кунлари Ўзбекистон Республикаси товар хомашё биржасида ўтказилган биржа савдо натижаларига кўра, биржа бозорининг турли товар сегментларида нархлар динамикаси турли йўналишлар бўйича шаклланиб борди.\nКўриб чиқилаётган давр мобайнида 3572,3 тонна АИ-91 русумли бензин биржа савдоларига қўйилди ва сотилди. Сўнгги савдо ҳафтасида АИ-91 русумли бензини бўйича шаклланган биржа котировкаси товарнинг бир тоннаси учун 6451,2 минг сўмни, унинг бошланғич нархи эса – 6266,3 минг сўмни ташкил этди. АИ-91 русумли бензиннинг ҳафталик котировкаси аввалги ҳафтага нисбатан жами 0,7% га ўсди.\nЎтган ҳафтада суюлтирилган газ ишлаб чиқарувчилари биржа савдолари орқали 20,5 млрд сўмлик 5019,0 тонна суюлтирилган газ сотишди. Газнинг биржада шаклланган нархи олдинги ҳафтага нисбатан 3,5% га пасайиб, бир тонна учун 4084,3 минг сўмни ташкил этди.\nҚора металл бозорида эса борган сари талаб ўсиб бормоқда. СТ 12-35 ГС арматуранинг нархи 7,3% га кўтарилиб, бир тоннаси учун 5779,3 минг сўмни ташкил этди. Биржа орқали сотилган барча турдаги қора металлнинг ҳажми жами 6769,0 тоннани ташкил қилган.\nШунингдек, ўсиш динамикаси қимматбаҳо металлар бозорида ҳам қайд этилди. Савдо якунларига кўра ЎзРТХБ да 135,9 млн. сўмлик 300 гр Au-1 маркали олтин сотилган. Биржа савдоларида сотувчи сифатида “Олмалиқ КМК” АЖ иштирок этди. Биржа котировкаси сўнгги савдо якунларига нисбатан 14,6% га ошиб, 1 гр олтин учун 453,1 минг сўмни ташкил қилган.\nЦемент бозори қурилиш мавсумининг якуний босқичида нархлар тренди пасайишини намоён этмоқда. ПЦ М-400 Д-20 цемент бўйича нархлар аввалги ҳафтага нисбатан 2,5% га пасайиб, 479,6 минг сўмни ташкил қилди. Фаол сотилаётган бошқа маркали цементларнинг нархлар диапазони 376,6-485,0 минг сўмни ташкил этмоқда.\nБиржада пахта толаси учун юқори даражадаги талаб сақланмоқда. Ўтган ҳафта 1 нав 4 тип (ўрта класс)даги пахта толаси бўйича нархлар 1,9% га ўсиб, бир тонна учун 13,1 млн сўмни ташкил этди. Пахта толасини бошқа навларининг нархлари ўртача 10,9 млн сўмдан 13,6 млн сўмгача бўлди. Биржа савдоларида асосан пахта толасини қайта ишлаш қувватига эга маҳаллий тўқимачилик корхоналари иштирок этишди.\nПлёнка ишлаб чиқаришда фойдаланиладиган F-0120 полиэтиленнинг нархи деярли ўзгармади ва 12,7 млн сўмни ташкил этди. Ўтган ҳафтада жами 21,7 минг тонна полиэтилен сотилган. Полимер маҳсулотларини ишлаб чиқарувчилари биржада полиэтилен ва полипропилен сотувчилари ҳисобланади.\nКарбамид бозорида мувозанат ҳолат қайд этилмоқда. Карбамиднинг баҳоси ўтган ҳафтада атиги 0,2% га ўсиб, бир тоннаси учун 1780,8 минг сўмни ташкил этди. Ўғитларни фермер хўжаликлари, кластерлар, ишлаб чиқариш ва воситачилик корхоналари харид қилишди.


Ислом сайёҳлик маркази раиси: мусулмон сайёҳлик бозорининг салоҳиятини очиш зарур – Alhidoya.uz\nИслом сайёҳлик маркази раиси: мусулмон сайёҳлик бозорининг салоҳиятини очиш зарур\nЎзбекистон элчихонаси вакиллари Малайзия туризм, санъат ва маданият вазирлиги томонидан Малайзия техник ҳамкорлик дастури билан биргаликда ташкил этилган маданият ва меросни асраш бўйича туризм стратегиясини ишлаб чиқиш мавзусидаги онлайн ўқув курсининг очилиш маросимида иштирок этди, деб хабар бермоқда «Дунё» АА.\nОнлайн-ўқувларнинг очилиш қисмида Малайзия туризм, санъат ва маданият вазирлиги бош котиби – Ислом сайёҳлик маркази раиси Нур Зари бин Ҳамат ҳамда мезбон мамлакатнинг Ташқи ишлар вазирлиги вакиллари қатнашди.\nМамлакатимизнинг Малайзиядаги дипломатия миссияси кўмагида мазкур тренингда иштирок этиш учун Ўзбекистон туризм ва спорт вазирлиги вакиллари жалб этилди.\nЎқувлар жорий йил 27 сентябрь – 1 октябрь кунлари бўлиб ўтди. Тренинг якунида иштирокчиларга сертификат берилди.\nНур Зари бин Ҳамат ушбу семинар Ташқи ишлар, Туризм, санъат ва маданият вазирликларининг ўн бешинчи қўшма лойиҳаси эканини маълум қилди. Ўтган давр мобайнида бу ташаббус доирасида 200 нафарга яқин хорижлик мутахассис сабоқ олди. Маърузачи ўқув курслари битирувчиларга ушбу йўналишдаги билим ва энг илғор амалиётларни эгаллаши учун минбар бўлиб хизмат қилаётганини таъкидлади.\nИслом сайёҳлик маркази раиси истиқболли ва даромадли йўналиш бўлган мусулмон сайёҳлик бозорининг салоҳиятини очиш зарурати мавжуд эканини қайд этди. Унинг айтишича, Малайзия 2015 йилдан буён «Global Muslim Travel» индексида анъанавий равишда биринчи ўринни эгаллаб келмоқда. Маълумотларга кўра, 2019 йилда Малайзияга 4 миллион мусулмон сайёҳ келган ва улар мамлакат иқтисодиётига 5,33 миллиард АҚШ долларидан зиёд даромад келтирган.\nШунингдек, маросимда Ўзбекистон мусулмон туризми глобал индексида 6 поғонага кўтарилиб, 16-ўринни эгаллагани ҳам эътироф этилди.\nКалит сўзлар: зиёрат туризмисайёҳликтуризм\nФарзанд кўрганда бажариладиган 6 амал


Муқаддас одатлар 2 қисм — Dilkashradio.com\nАзиз тингловчи биродарлар биз сизлар билан ўтган сафар муқаддас одатлар хақида сухбатлашган Эдик. Бугун хам ўша мавзу хақида сухбатимизни давом эттирамиз. Биз гунох қилиш одатлари ва уларга қарши туришни одат қилиб олиш хақида сухбатлашган эдик. Шунга кўра агар биз ўзимизни гунохдан қанчалик кўп тийсак, гунохга шунчалик яхши қаршилик қила оламиз. Шу сабабдан биз Муқаддас Рухга таяним мунтазам равишда гунохга қаршилик кўрсатиш одатини ривожлантиришимиз керак. Ќеч қачон истисно қилишга йўл қўймаслик, башарий табиатимиз қилмишларини ўлдириш ва солихлик одатларига эга бўлиш учун иккинчи асос бўлади. Истисно қилиш натижасида биз эски одатларимизни мустахкамлаймиз ва янгиларини махкамлаб қўйиш имкониятини қўлдан бой берамиз. Бу ерда эътиборимизни «яна бир марта” деган фикрларнинг пайдо бўлиш хавфига қаратишимиз керак. Бу кўринишдан сезилмайдиган, аммо жуда хавфли тузоқдир.\nИСтакларимизни рад қилишга кучимиз етмаганлиги учун биз баъзан ўзимизга: “ бу ишни фақатгина бугун, охирги марта қиламану, эртага бошқача йўл тутаман”, деймиз. Аслида эса кўнглимиз тубида, эртага ўша гунохдан воз кечиш янада қийинроқ бўлишини тушуниб турган бўлсак хам, бу хақда ўйламасликка харакат қиламиз. Учинчи асос шундай дейди: бир сохада муваффақият қозониш учун, барча сохаларда тиришқоқ бўлиш зарур. Оуэн бу хақида шундай сўзларни айтган: «Гунохларимизни енгишда муваффақият қозониш учун биз хаётимизнинг хар бир сохасини самимият ва шижоат билан Худога бўйсундиришимиз даркор.” Биз у ёки бу одат унчалик ёмон эмас, деб ўйлашимиз мумкин, бироқ унга доим йўл беришимиз иродамизни сусайтиради ва бошқа васвасаларга йўл очиб беради. Бузуқ нафсни мисол қилиб олсак бўлади. Биз ўз нафсимизни тийишни ўрганишимиз керак. Очкўзлик бизнинг назаримизда оғир гунох хисобланмасада, нафс бузуқлик иродамизни хар томонлама сусайтиради. Нихоят гунох қилиб қўйган пайтларингизда кўнглингиз чўкмасин!\n“Муваффақиятсизликка учраш” билан “омадсиз одамга айланиш” тушунчалари ўртасида катта фарқ бор. Гунохга бўш келиб, таслим бўлган одам – «омадсиз одамга” айланади. Ёмон одатлари билан кураш олиб борган киши эса муваффақиятсизликларга учраса хам, “омадсиз” одам хисобланмайди. Чунки у келажакдаги муваффақиятсизликларга умид боғлаган бўлади. Агар биз ўзимизда илдиз отиб кетган ёмон одатларимиз билан кураш олиб бормасак, фикр ва хис-туйғуларимизни ташқи васвасалардан химоя қилишнинг хеч қандай фойдаси бўлмайди. Муқаддаслик учун кураш икки фронт – ички ва ташқи фронтда олиб борилиши керак. Фақат шундагина биз муқаддаслик йўлида самарага эришишимиз мумкин. Хар бир инсон ўз хаётига, имон топган кунидан бошлаб Худо билан муносабатига чуқурроқ назар ташласа, бу хақида яхшилаб мушохада қилса, хаётида қандай гунохлар одат бўлиб қолгани-ю, қандай яхши ишларни одат қилиб олганини кўради.\nУларнинг хар иккисини хам тарозига солиб кўрса, қай бири тош босиши хам билиниб қолади. Шундай экан хар биримиз ўз хаётимизга қарайлик, эски табиатимиздан қандай эски одатларимиз қолди? Уларга қандай қарши туришимиз мумкин? ШУ саволларни ўзингизга бериб, хар куни васваса ёки гунохга дуч келганингизда уларга қарши туришингиз кераклигини эсланг. Билинг-ки бунда сизга албатта Муқаддас Рухнинг ёрдами керак бўлади. Хеч биримиз ўз инсоний кучимиз билан гунохни енга олмаймиз. Шунинг учун васвасага дуч келганингизда Муқаддас Рухдан ёрдам сўранг. Хохиш-истакларингизга қарши бўлса хам, гунохли одатга қарши туришга куч топа олинг. Аввал айтиб ўтганимиздай, шайтон биздаги хохиш-истаклар ва хис-туйғулар орқали таъсир этади. Сизга бугун қандай васвасалар келди? Ёки уларни қандай енгдингиз? Хар биримиз кундалик васвасаларни енгишга одатланайлик. Бунда сизларга Худодан куч ва мархамат сўраймиз!


Ўзбекистоннинг халқаро ташаббуслари глобал ҳаётда қандай акс этади? - hudud24.uz\n2020, 01-Noyabr | 00:48\nБош саҳифа Таҳлил Ўзбекистоннинг халқаро ташаббуслари глобал ҳаётда қандай акс этади?\nCOVID-19 пандемияси сабабли жаҳон ҳамжамияти мутлақо янги объектив реаллик билан юзма-юз қолмоқда. Аксарият мамлакатларда инсон ҳуқуқларини ҳимоя қилиш, соғлиқни сақлаш, озиқ-овқат хавфсизлиги, таълим ва бандлик тизими каби соҳаларда жиддий иқтисодий ва ижтимоий муаммолар аҳолини қаттиқ ташвишлантирмоқда. Шу сабабли, жаҳон ҳамжамияти олдида турган кечиктириб бўлмас вазифаларни Бирлашган Миллатлар Ташкилоти Бош Ассамблеясининг етмиш бешинчи сессиясида онлайн муҳокама қилиш имконияти барча аъзо давлатлар учун ўзига хос мулоқот майдони сифатида айни муддао бўлмоқда.\nКуни кеча Бирлашган Миллатлар Ташкилоти Бош Ассамблеясининг етмиш бешинчи сессиясида Ўзбекистон Республикаси Президенти Ш.Мирзиёев нутқ сўзлади. Давлат раҳбари томонидан илгари сурилган глобал ташаббус ва таклифлар Ўзбекистон халқаро ҳамжамиятнинг оддий аъзоси эмас, балки бугунги таҳликали ва мураккаб вазиятдан чиқиш бўйича фаол ташаббускор аъзоси сифатида намоён қилди.\nЎзбекистон глобал миқёсдаги коронокризисни енгишда давлатларнинг ўзаро ҳамкорлик, билим ва тажриба алмашинуви бўйича сайъ-ҳаракатларни бирлаштириш ва мувофиқлаштириш бўйича муҳим 11 та конвенционал ва институционал ташаббусларни илгари сурди. Жумладан, глобал миқёсдаги муаммоларни ҳал этишга қаратилган қуйидаги 3 та муҳим халқаро ҳуқуқий ҳужжатни ишлаб чиқиш ва қабул қилишга оид ташаббус эълон қилинди:\nПандемиялар даврида давлатларнинг ихтиёрий мажбуриятлари тўғрисидаги халқаро кодекс;\nБарқарор тараққиёт мақсадларига эришиш ва инсон ҳуқуқларини таъминлашда парламентлар ролини ошириш тўғрисидаги Бирлашган Миллатлар Ташкилоти Бош Ассамблеясининг махсус резолюцияси;\nОролбўйи минтақасини экологик инновация ва технологиялар ҳудуди, деб эълон қилиш ҳақида Бирлашган Миллатлар Ташкилоти Бош Ассамблеясининг махсус резолюцияси.\nМазкур ҳуқуқий ҳужжатлар минтақавий ва глобал муаммоларни ҳал этишда умумий масъулият тамойилларини мустаҳкамлашга хизмат қилади. Жумладан, пандемиялар даврида давлатларнинг ихтиёрий мажбуриятлари тўғрисидаги халқаро кодекс коронавирус пандемиясига қарши курашиш ва касаллик тарқалишининг салбий оқибатларини енгиб ўтишда барча давлатларнинг биргаликда ҳаракат қилишига қаратилган. Дунё пандемия натижасида жуда катта муаммоларга дуч келди. Жумладан, таълим тизимини олайлик, пандемия шароитида ижтимоий сақланиш ҳозиргача коронавирус инфекциясининг олдини олишнинг энг самарали усули бўлганлиги сабабли, мактаб ва олий таълим тизимида жуда катта бўшлиқлар юзага келди. Аксарият ривожланмаган давлатларда масофавий таълимнинг моддий-техник таъминоти тўғри йўлга қўйилмаганлиги ва инсонларнинг оғир иқтисодий аҳволи кўплаб ёшларнинг таълим олиш ҳуқуқларини чекланишига олиб келди. Биргина олий таълим тизимида талабалар сони 3,5 фоизга, яъни 7,9 миллионга камайиши мумкин.\nБундан ташқари, бандлик соҳасида вужудга келган муаммолар бевосита камбағаллик ва қашшоқликнинг ортишига сабаб бўлмоқда. Таҳлиллар шуни кўрсатаяптики, Ер сайёрасидаги ишчиларнинг 18 фоизигина онлайн режимда ишлаши мумкин. Ёки яна бир рақам: ер юзидаги ишчиларнинг деярли ярмидан кўп қисми норасмий меҳнат фаолиятини олиб боради. Ўз ўзидан аёнки, давлатлар мазкур муаммоларни ҳал этишда фуқаролик жамияти институтлари ва халқаро институтлар билан ўзаро саъй-ҳаракатларини бирлаштириш ва якунда ҳар бир инсоннинг асосий ҳуқуқ ва эркинликларини, саломатлиги ва фаровонлигини таъминлайдиган яхлит тизим яратиш мақсадга мувофиқ. Шу сабабли, юқорида қайд этилган кодексни қабул қилиш ва унда ҳар бир давлатнинг ўз фуқаролари ва халқаро ҳамкорлари олдидаги мажбуриятларини қатъий акс эттириш муҳим ҳисобланади.\nБМТ раҳбарлигида бутун инсониятга даҳлдор хатарларга қарши курашга оид қуйидаги ташкилий тузилмаларни ташкил этиш ташаббуси илгари сурилди:\nТранспорт-коммуникация алоқаларини ривожлантириш минтақавий маркази;\nБирлашган Миллатлар Ташкилоти ҳузурида афғон халқининг дарду ташвишини тинглайдиган, доимий фаолият кўрсатадиган қўмита.\nМарказий Осиёда сўнгги йилларда ҳукм сураётган ўзаро ишонч, дўстлик ва ҳурмат муҳитини янада ривожлантириб, минтақанинг глобал иқтисодий, транспорт ва транзит йўлакларига чуқур интеграцияни таъминлаш мақсадида Бирлашган Миллатлар Ташкилоти шафелигида Транспорт-коммуникация алоқаларини ривожлантириш минтақавий марказини ташкил этиш тўғрисидаги Ўзбекистон ташаббуси юртимизнинг Марказий Осиё давлатлари иқтисодий барқарорлигидан манфаатдор эканлигини англатиб, барча давлатлар билан кенг кўламли ва ўзаро манфаатли шерикликка тайёрлигини намоён этмоқда.\nНафақат минтақа, балки бутун дунёни ташвишга солаётган икки миллионга яқин одамлар унинг қурбонига айланган афғон муаммоси бўйича Ўзбекистон тинчликпарвар ва бунёдкорлик сиёсатини изчил амалга ошириб келмоқда. 2018 йил март ойида ўтказилган Афғонистон бўйича олий даражадаги Тошкент конференцияси амалий натижаларни кўрсатиб, жорий йилда Доҳа шаҳрида афғон сиёсий кучлари ўртасида тинчлик музокаралари бошланганлиги жафокаш афғон халқининг қалбига умид бағишламоқда. Ўзбекистон Афғонистонда электр узатиш тармоғи ва темир йўл қурилиши каби йирик инфратузилма лойиҳаларини амалга ошириш орқали иқтисодий интеграция жараёнларига фаол инвестиция жалб қилмоқда. Ўзбекистон ташаббуси билан Бирлашган Миллатлар Ташкилоти ҳузурида афғон халқининг дарду ташвишини тинглайдиган, доимий фаолият кўрсатадиган қўмита ташкил этиш орқали айнан мазкур халқ вакиллари иштирокида Афғонистон можаросини ҳал қилишга йўналтирилган аниқ стратегик йўналишлар ишлаб чиқиш ва амалга оширишга замин яратилади.\nМутахассислар фикрича, короновирус пандемияси, экологик офатлар ва дунёда юз бераётган турли урушлар келгусида қашшоқлик ва камбағалликнинг кескин ортишига сабаб бўлади. Бу эса давлатлардан жамиятда юзага келиши мумкин бўлган тенгсизликнинг олдини олиш бўйича қатъий чоралар кўришни тақозо қилмоқда. Шу сабабли, давлатимиз раҳбари стратегик жиҳатдан коронавирусдан кейинги ўн йилликларнинг энг долзарб муаммоси – қашшоқлик ва камбағалликни глобал ҳаётнинг кун тартибида муҳим масалалардан бири бўлиб қолиши лозимлигини уқтирмоқда.\nХулоса сифатида айтиш мумкинки, Президентимиз Ш.Мирзиёев томонидан илгари сурилган ташаббуслар COVID-19 каби глобал муаммоларга ҳукуматлар, парламентлар ва фуқаролик жамиятларининг ўзаро саъй-ҳаракатларини бирлаштириш, умумий масъулият тамойилларини мустаҳкамлаш, халқаро шерикликни мувофиқ ҳолда ривожлантириш орқали эришиш мумкинлигини яна бир бор тасдиқлаб бермоқда. Давлатимиз раҳбари айнан ҳозир халқаро ҳамжамиятнинг самарали ҳамкорлиги ҳар қачонгидан муҳим эканлигини муҳим ташаббус ва таклифлари орқали жаҳон ҳамжамиятига етказди.\nХалқаро ҳуқуқ ва қиёсий ҳуқуқшунослик факультети декани,\nХалқаро ҳуқуқ ва қиёсий ҳуқуқшунослик факультети декани ўринбосари\nАввалги мақолаУлуғбек Муҳаммадиев, ДХА директори: “Биз учун энг муҳими – халқ ишончи!”\nКейинги мақола“Таълим тўғрисида”ги янги Қонун имзоланди